qundao/data-zh-poetry huggingface dataset:
寄怀徐参知二律·其一
作者：胡应麟
朝代：明

十载元龙兴未颓，使君高谊重徘徊。争传大纛台端借，不道孤帆阙下回。千仞吕梁云缥缈，万山芒砀日萦洄。浮家莫话鸱夷事，愁绝乡书限大雷。
寄怀徐参知二律·其二
作者：胡应麟
朝代：明

一舸晨移越海濆，边淮林叶正纷纭。飞扬使节持沧水，憔悴亲闱望白云。世业久传中论就，家声犹借太玄闻。由来国士身堪许，夜夜湛卢刷斗文。
寄怀方伯滕师二首
作者：胡应麟
朝代：明

万山何处粤王台，半榻寒空寄草莱。白社定偕高士卧，青门聊学故侯开。风尘西北悬车净，宇宙东南曳杖回。愧杀草玄亭下客，攀云无路到崔嵬。十载频含帝命驰，挂冠偏称黑头时。风云一代归文苑，日月千秋弄武夷。白傅诗情囊草在，谢公幽兴杖藜知。扁舟九曲谁言远，极目桃花遍路岐。
寄怀方伯滕师二首·其一
作者：胡应麟
朝代：明

万山何处粤王台，半榻寒空寄草莱。白社定偕高士卧，青门聊学故侯开。风尘西北悬车净，宇宙东南曳杖回。愧杀草玄亭下客，攀云无路到崔嵬。
寄怀方伯滕师二首·其二
作者：胡应麟
朝代：明

十载频含帝命驰，挂冠偏称黑头时。风云一代归文苑，日月千秋弄武夷。白傅诗情囊草在，谢公幽兴杖藜知。扁舟九曲谁言远，极目桃花遍路岐。
寄戚总戎
作者：胡应麟
朝代：明

闻道嫖姚将，提兵大漠间。旌旗行汉壁，鼓吹出秦关。白日双雕下，黄云万骑闲。时同投笔吏，乘胜过天山。
寄方山人
作者：胡应麟
朝代：明

忆尔辞家久，秋高客况增。帆当鄱水挂，屐遍楚山登。夜宿随沙鸟，朝吟伴岳僧。九疑风雪外，何处吊黄陵。
寄易使君
作者：胡应麟
朝代：明

独把芙蓉越水湄，青衿长忆问奇时。虚疑剡曲帆来近，转愧延平剑合迟。指顾风云随八翼，踟蹰岁月上双眉。青山万叠黄堂外，柱笏谁同望武夷。
寄景陵徐使君三十韵
作者：胡应麟
朝代：明

七泽浮真气，三湘兆异人。虹霓流藻绘，海岱入经纶。洛下名先著，河东赋蚤陈。朱衣驰棘院，赤舄上枫宸。碧汉抟双翮，潢池沸万鳞。笑谈清㝢县，顾盼出风尘。楚璧腾辉旧，燕金动色频。花封移恺悌，兰署赞清寅。枚叔声华艳，文翁治化循。分符劳汉吏，约法谕齐民。皂盖明雕毂，朱翻结画轮。黄山游汗漫，白岳驻逡巡。里闬蒲鞭洽，郊原竹马驯。孤怀吟岳麓，远思逐峨岷。绶解防消渴，簪投习隐沦。春眠高陇树，秋撷大江蘋。帝梦徵良弼，朝思问鬼神。荣光浮紫极，厚币出青旻。淮甸褰帷入，徐方列戟巡。滔天勤哲后，敷土急贤臣。雨雪偏乘橇，风涛日算缗。决排群议剂，疏凿众材抡。远利超三策，殊功羡十旬。忘家心匪石，忧国鬓如银。白马初沈日，玄熊创睹晨。休祯符鸑鷟，异相卜麒麟。南郭竽真滥，东方箧转贫。穷愁嗟阮籍，历落诮桓伦。鹖敝仍居魏，貂残重入秦。防身雄剑在，夜夜拂星辰。
寄景陵徐使君三十韵
作者：胡应麟
朝代：明
体裁：五言排律

七泽浮真气，三湘兆异人。虹霓流藻绘，海岱入经纶。洛下名先著，河东赋蚤陈。朱衣驰棘院，赤舄上枫宸。碧汉抟双翮，潢池沸万鳞。笑谈清宇县，顾盼出风尘。楚璧腾辉旧，燕金动色频。花封移恺悌，兰署赞清寅。枚叔声华艳，文翁治化循。分符劳汉吏，约法谕齐民。皂盖明雕毂，朱翻结画轮。黄山游汗漫，白岳驻逡巡。里闬蒲鞭洽，郊原竹马驯。孤怀吟岳麓，远思逐峨岷。绶解防消渴，簪投习隐沦。春眠高陇树，秋撷大江蘋。帝梦徵良弼，朝思问鬼神。荣光浮紫极，厚币出青旻。淮甸褰帷入，徐方列戟巡。滔天勤哲后，敷土急贤臣。雨雪偏乘橇，风涛日算缗。决排群议剂，疏凿众材抡。远利超三策，殊功羡十旬。忘家心匪石，忧国鬓如银。白马初沈日，玄熊创睹晨。休祯符鸑鷟，异相卜麒麟。南郭竽真滥，东方箧转贫。穷愁嗟阮籍，历落诮桓伦。鹖敝仍居魏，貂残重入秦。防身雄剑在，夜夜拂星辰。
寄曹山人子念
作者：胡应麟
朝代：明

大雅曾闻郢客操，蒹葭何处梦魂劳。青萍夜啸吴门月，白舫晴飞震泽涛。海岳壮心藜杖远，乾坤秋色草堂高。西风是处堪乘兴，相对兰陵把浊醪。
寄朱可大进士
作者：胡应麟
朝代：明

曾共长杨谒圣君，一鸣龙种独空群。彤墀未捧千年日，紫殿先传五色云。花气上林春浩渺，酒香韦曲晚氤氲。酬知莫问冯驩铗，片片霜华落斗文。
寄朱在明
作者：胡应麟
朝代：明

五载幽怀尺素传，北风犹滞木兰船。横江欲度偏愁浪，下泽堪居未买田。桂树飞扬招楚日，桃花零落避秦年。沙头定舣春来楫，共结扬亭话太玄。
寄朱在明
作者：胡应麟
朝代：明

独有金门客，频年隐未回。扳花游汉殿，驻马上燕台。梅福神仙吏，相如赋颂才。五云空极目，何处是蓬莱。
寄朱在明光禄
作者：胡应麟
朝代：明

夙昔长安社，朱家兴独豪。深杯传竹叶，艳曲度樱桃。宦拙从鸡肋，身闲付蟹螯。近来偏忆汝，愁望大江涛。
寄朱在明鸿胪
作者：胡应麟
朝代：明

神武秋风万木残，扁舟回首隔长安。飘零敢挟齐门瑟，潦倒谁论魏阙冠。白纻总邀游伎舞，青萍长向酒人寒。伤心碣石谈天处，寂寞浮云梦里看。
寄朱汝修兼讯李惟寅
作者：胡应麟
朝代：明

不见朱生久，新篇近若何。云山孤鹤在，江海断鸿多。筑室移青桂，鸣琴掩绿萝。李侯诗句好，骑马日相过。
寄朱汝脩山人
作者：胡应麟
朝代：明

掌露偏谁得，秋风各未苏。骨仍沧海立，魂傍碧山孤。白帢名先后，青囊术有无。几时携竹杖，燕市问悬壶。
寄李允达二首
作者：胡应麟
朝代：明

底事翩翩客，长怀落落愁。骥心犹五夜，鸡肋已三秋。犊敝相如裤，貂残季子裘。长门售何日，少妇绕机愁。失意真怜汝，沾衣向薜萝。屠龙人未识，买骏客频过。投笔徒为尔，焚舟竟若何。千秋吾道在，异日较谁多。
寄李允达二首·其一
作者：胡应麟
朝代：明

底事翩翩客，长怀落落愁。骥心犹五夜，鸡肋已三秋。犊敝相如裤，貂残季子裘。长门售何日，少妇绕机愁。
寄李允达二首·其二
作者：胡应麟
朝代：明

失意真怜汝，沾衣向薜萝。屠龙人未识，买骏客频过。投笔徒为尔，焚舟竟若何。千秋吾道在，异日较谁多。
寄李允达二首吴郡金公应照令吾邑凡后先六载清风卓操绝代无伦黉士慕其遗爱将举祀名宦不佞恭窃门下敬赋二章·其一
作者：胡应麟
朝代：明
体裁：五言律诗

当年武城令，故国近三吴。睿识悬冰鉴，清标莹玉壶。琴遗何处鹤，舄化异时凫。磊落循良传，千秋更有无。
寄李季宣二首
作者：胡应麟
朝代：明

盖忆曾倾地，樯移远别年。千花淮浦浪，独树海门烟。白苧吴郎曲，青娥楚客筵。广陵桥上月，相望几婵娟。最忆真州夜，临岐解鹔鹴。江风停去鹢，海月伴离装。柳谢君平曲，花饶杜牧狂。吴姬三百辈，若个擅平康。
寄李季宣二首·其一
作者：胡应麟
朝代：明

盖忆曾倾地，樯移远别年。千花淮浦浪，独树海门烟。白苧吴郎曲，青娥楚客筵。广陵桥上月，相望几婵娟。
寄李季宣二首·其二
作者：胡应麟
朝代：明

最忆真州夜，临岐解鹔鹴。江风停去鹢，海月伴离装。柳谢君平曲，花饶杜牧狂。吴姬三百辈，若个擅平康。
寄李左辖
作者：胡应麟
朝代：明

皂盖江都旧，朱衣汉殿新。云霄回北望，山岳动西巡。薇省千花夕，棠郊万树春。何人学徐稚，今古接芳尘。
寄李惟寅兼怀王朱两生四首
作者：胡应麟
朝代：明

咫尺怜分手，徘徊各断肠。离心摇海国，泪目限河梁。佩我双龙紫，驱君独马黄。廿年弹指恨，头白少年场。落魄长安市，抽豪兴遏云。醉呼严仆射，狂揖卫将军。玉馔遗鲭渥，金羁簇马勤。别来知己梦，愁绝乱丝纷。披褐宁高隐，携书异昔游。一身投蜀国，十口寄并州。幕借桓温府，床移庾亮楼。即今离合事，万感碧云秋。意气联三俊，声华轧四豪。章徒腾薏苡，贡已入蒲萄。王粲从军乐，朱家结客劳。濠梁倏千里，飞骑赠绨袍。
寄李惟寅兼怀王朱两生四首·其一
作者：胡应麟
朝代：明

咫尺怜分手，徘徊各断肠。离心摇海国，泪目限河梁。佩我双龙紫，驱君独马黄。廿年弹指恨，头白少年场。
寄李惟寅兼怀王朱两生四首·其三
作者：胡应麟
朝代：明

披褐宁高隐，携书异昔游。一身投蜀国，十口寄并州。幕借桓温府，床移庾亮楼。即今离合事，万感碧云秋。
寄李惟寅兼怀王朱两生四首·其二
作者：胡应麟
朝代：明

落魄长安市，抽豪兴遏云。醉呼严仆射，狂揖卫将军。玉馔遗鲭渥，金羁簇马勤。别来知己梦，愁绝乱丝纷。
寄李惟寅兼怀王朱两生四首·其四
作者：胡应麟
朝代：明

意气联三俊，声华轧四豪。章徒腾薏苡，贡已入蒲萄。王粲从军乐，朱家结客劳。濠梁倏千里，飞骑赠绨袍。
寄李惟寅兼讯朱山人汝修
作者：胡应麟
朝代：明

朝悬鹊印坐长杨，锋镝平销一剑霜。射虎乍闻过灞岸，飞龙犹忆赋河梁。丹心自照论兵地，青眼频输结客场。独有夷门旧宾从，偏从长揖问容光。
寄李惟寅欧祯伯四首
作者：胡应麟
朝代：明

迢迢牵牛星，乃在河汉旁。织女处其东，脉脉徒相望。鸳鸯失羽翼，乌鹊难为梁。采采芙蓉花，道远不得将。远道亦何思，美人在京洛。白日丽中天，流云飘阿阁。煌煌五侯宅，冠带日相索。宁知瓮牖士，终岁长寂寞。寂寞宁复陈，嗟此明盛年。矫矫黄鹄姿，孤飞铩其翰。山川郁以纡，道路长苦难。顾视双游龙，叹息浮云端。浮云不终朝，岁月忽复易。岂伊岩廊慕，大业在金石。缅怀同心侣，沈思无终极。安得西飞鸿，假我双羽翼。
寄李惟寅欧祯伯四首·其一
作者：胡应麟
朝代：明

迢迢牵牛星，乃在河汉旁。织女处其东，脉脉徒相望。鸳鸯失羽翼，乌鹊难为梁。采采芙蓉花，道远不得将。
寄李惟寅欧祯伯四首·其三
作者：胡应麟
朝代：明

寂寞宁复陈，嗟此明盛年。矫矫黄鹄姿，孤飞铩其翰。山川郁以纡，道路长苦难。顾视双游龙，叹息浮云端。
寄李惟寅欧祯伯四首·其二
作者：胡应麟
朝代：明

远道亦何思，美人在京洛。白日丽中天，流云飘阿阁。煌煌五侯宅，冠带日相索。宁知瓮牖士，终岁长寂寞。
寄李惟寅欧祯伯四首·其四
作者：胡应麟
朝代：明

浮云不终朝，岁月忽复易。岂伊岩廊慕，大业在金石。缅怀同心侣，沈思无终极。安得西飞鸿，假我双羽翼。
寄李景颖
作者：胡应麟
朝代：明

一骑长干去，千花簇佩环。寻仙句曲洞，作吏秣陵关。凤吹金门寂，龙旟玉座閒。宁知斗棋夕，梦入烂柯山。
寄李本宁督学二首
作者：胡应麟
朝代：明

自失华阳社，长怀渭水滨。传闻秦博士，犹借汉词臣。弦诵千花色，襜帷万柳尘。若过中垒宅，藜火定谁亲。闻道三秦使，烟花夹道看。天高扪太华，日近倚长安。散吏趋经幄，诸生侍讲坛。上林应有赋，时寄五云端。
寄李本宁督学二首·其一
作者：胡应麟
朝代：明

自失华阳社，长怀渭水滨。传闻秦博士，犹借汉词臣。弦诵千花色，襜帷万柳尘。若过中垒宅，藜火定谁亲。
寄李本宁督学二首·其二
作者：胡应麟
朝代：明

闻道三秦使，烟花夹道看。天高扪太华，日近倚长安。散吏趋经幄，诸生侍讲坛。上林应有赋，时寄五云端。
寄李环卫惟寅
作者：胡应麟
朝代：明

十载长安道路分，传书重睹信陵君。千行泪尽吴天雪，一字神飞越海云。夜帐梅花孤鹤远，秋斋梧叶片鸿闻。狼烟净扫居胥外，好乞班生石上文。
寄李逸人
作者：胡应麟
朝代：明

自得丘中乐，閒居鬓欲皤。青精邻叟共，白堕野人过。缓步依松竹，长吟向薜萝。漫愁归路湿，湖上有渔蓑。
寄李逸人李好谈长生别余入咸阳自云将炼药终南与人世绝
作者：胡应麟
朝代：明

黄河遥望尽飞沙，一别难寻汉水槎。白苧閒过韦曲柳，青萍狂狎杜陵花。长生箓在颜终驻，太乙丹成鬓未华。寄问旗亭耕种叟，荒原曾熟邵平瓜。
寄李长史
作者：胡应麟
朝代：明

一为珠履客，十载滞邯郸。此夜丛台月，应同易水寒。壮心犹蹑屩，华发渐盈冠。几度黄梁熟，卢生梦未阑。
寄李长史
作者：胡应麟
朝代：明

脩竹参差映夹池，十年归梦阻江蓠。曳裾汉殿春风蚤，飞盖梁园夜月迟。七发盛传才子调，四愁偏失美人期。唾壶歌曲英雄老，憔悴青衫易水湄。
寄杨计部
作者：胡应麟
朝代：明

暂辞簪笔下蓬莱，缥缈风烟越峤开。放鹤夜眠高士墓，呼猿晨谒梵王台。平湖弦管千家集，大海帆樯十郡来。早晚长杨思献赋，岂应岩穴滞仙才。
寄松斋
作者：胡应麟
朝代：明

箕踞长松下，一斋大如斗。白眼双飞扬，人间复何有。
寄欧太史用孺曾内史明吾
作者：胡应麟
朝代：明

双飞龙剑隔天涯，五夜干将映莫邪。客自西清传起草，人谁东阁代宣麻。参差玉佩联清汉，突兀金茎驻彩霞。回首长安犹尺五，不堪魂梦到霜笳。
寄欧桢伯水部
作者：胡应麟
朝代：明

明时大隐谪仙来，紫气千门建业开。几夜独吟鳷鹊观，何人同上凤凰台。杨花拂雪垆头卧，桃叶乘潮渡口来。莫问罗浮峰四百，一官原合近蓬莱。
寄江云楼
作者：胡应麟
朝代：明

危楼倚太空，袅袅一千尺。美人期未来，江云四面入。
寄江蓠馆
作者：胡应麟
朝代：明

朝梦江蓠开，夜梦江蓠落。如何二十年，不到江蓠阁。
寄汪仲淹伯仲
作者：胡应麟
朝代：明

二仲何为者，翩翩邺下流。白云裁楚服，明月揽吴钩。并握扬雄草，长陪谢傅游。碧山空咫尺，魂梦使人愁。
寄汪献于
作者：胡应麟
朝代：明

自返金陵客，何方定卜居。七哀应著咏，孤愤蚤成书。卧榻芙蓉在，衡门薜荔馀。碧云怀望久，一怅剡溪鱼。
寄沈山人嘉则二首
作者：胡应麟
朝代：明

异代看黄绮，明时更许巢。乾坤长作客，湖海半论交。卧忆鲲鹏起，吟从蝘蜒嘲。玄亭奇字遍，吾梦亦衡茅。四海闻高适，中林得阮咸。岳云依短屐，山雪洒长镵。梦断真千里，书空漫百函。何当明月夜，一试剡溪帆。
寄沈山人嘉则二首·其一
作者：胡应麟
朝代：明

异代看黄绮，明时更许巢。乾坤长作客，湖海半论交。卧忆鲲鹏起，吟从蝘蜒嘲。玄亭奇字遍，吾梦亦衡茅。
寄沈山人嘉则二首·其二
作者：胡应麟
朝代：明

四海闻高适，中林得阮咸。岳云依短屐，山雪洒长镵。梦断真千里，书空漫百函。何当明月夜，一试剡溪帆。
寄洛中友人
作者：胡应麟
朝代：明

浊酒青丝照玉壶，信陵公子对呼卢。狂歌莫问燕台客，零落秋风傍狗屠。
寄潘上林二首
作者：胡应麟
朝代：明

廿载长安陌，君能忆酒狂。片鸿来庾岭，双鲤到钱塘。赋草新藜阁，诗篇旧柏梁。春明退朝晚，掷果遍奚囊。落魄南皮社，壶觞数往来。夜眠光禄邸，晨叩秘书台。永绝抽毫彦，犹馀执戟才。重看潘骑省，题赋入蓬莱。
寄潘上林二首·其一
作者：胡应麟
朝代：明

廿载长安陌，君能忆酒狂。片鸿来庾岭，双鲤到钱塘。赋草新藜阁，诗篇旧柏梁。春明退朝晚，掷果遍奚囊。
寄潘上林二首其二
作者：胡应麟
朝代：明
体裁：五言律诗

落魄南皮社，壶觞数往来。夜眠光禄邸，晨叩秘书台。永绝抽毫彦，犹馀执戟才。重看潘骑省，题赋入蓬莱。
寄灌父
作者：胡应麟
朝代：明

怅望西亭客，沈吟北海筵。玉笙王屋顶，珠履邺台前。桂树先秋发，藜灯入夜悬。异时双鹤语，归问大罗天。
寄燕中友人六首 其一 岭南黎惟敬
作者：胡应麟
朝代：明

谁向风尘问谪仙，相逢贺监自飘然。青春画省追游地，白首金门侍从年。柳色乍分燕塞底，梅花长忆岭云前。佳期惨淡琼瑶隔，愁对孤城落日悬。
寄燕中友人六首 其三 麻城丘汝谦
作者：胡应麟
朝代：明

慷慨京华忆旧踪，交游南楚得元龙。新丰市里三春酒，长乐宫前万户钟。野客心情悬薜荔，故人肝胆托芙蓉。长安极目征鸿阻，愁向衡阳第一峰。
寄燕中友人六首 其二 吴门周公瑕
作者：胡应麟
朝代：明

江左曾闻第一流，携书京洛几同游。风尘杜甫三秋鬓，湖海元龙百尺楼。染翰白云飘蓟野，看山明月冷吴钩。狂歌寂寞当年事，何处逢人赋四愁。
寄燕中友人六首 其五 永嘉康裕卿
作者：胡应麟
朝代：明

天末寒风起暮秋，碧云翘首倍添愁。都门侠客空弹剑，日下归人已倦游。十里莺花桃叶渡，半帆烟雨木兰舟。携家早赴青山约，寥落羊何阻唱酬。
寄燕中友人六首 其六 濠梁朱汝修
作者：胡应麟
朝代：明

把袂都亭木叶稀，阳关一曲转依依。天边剑拂长虹断，海上帆侵暮雪飞。兰杜欲纫湘女佩，芰荷新制楚人衣。相思何处偏惆怅，独夜寒空望少微。
寄燕中友人六首 其四 秣陵李惟寅
作者：胡应麟
朝代：明

长啸秋风问解携，黄金台上几扳跻。霜飘鼓角中原静，雾捲旌旗太白低。伴直每趋三殿晓，看花时出五陵西。相思共拂张华剑，莫使寒光暗鸊鹈。
寄燕中友人六首·岭南黎惟敬
作者：胡应麟
朝代：明

谁向风尘问谪仙，相逢贺监自飘然。青春画省追游地，白首金门侍从年。柳色乍分燕塞底，梅花长忆岭云前。佳期惨淡琼瑶隔，愁对孤城落日悬。江左曾闻第一流，携书京洛几同游。风尘杜甫三秋鬓，湖海元龙百尺楼。染翰白云飘蓟野，看山明月冷吴钩。狂歌寂寞当年事，何处逢人赋四愁。慷慨京华忆旧踪，交游南楚得元龙。新丰市里三春酒，长乐宫前万户钟。野客心情悬薜荔，故人肝胆托芙蓉。长安极目征鸿阻，愁向衡阳第一峰。长啸秋风问解携，黄金台上几扳跻。霜飘鼓角中原静，雾捲旌旗太白低。伴直每趋三殿晓，看花时出五陵西。相思共拂张华剑，莫使寒光暗鸊鹈。天末寒风起暮秋，碧云翘首倍添愁。都门侠客空弹剑，日下归人已倦游。十里莺花桃叶渡，半帆烟雨木兰舟。携家早赴青山约，寥落羊何阻唱酬。把袂都亭木叶稀，阳关一曲转依依。天边剑拂长虹断，海上帆侵暮雪飞。兰杜欲纫湘女佩，芰荷新制楚人衣。相思何处偏惆怅，独夜寒空望少微。
寄王伯固明府刘百世茂才
作者：胡应麟
朝代：明

尚忆南皮饮，围炉夜唱酬。仲宣才冠世，公干气凌秋。藜阁新编启，兰亭巨轴留。重逢定何日，冰雪倍离愁。
寄王山人
作者：胡应麟
朝代：明

役役浮生老，谁同战胜肥。生涯南亩秫，世事北山薇。短笛吟苍霭，长镵斸翠微。异时眠帝座，星斗动龙旂。
寄王敬美太常时新赴白下任
作者：胡应麟
朝代：明

一官谁道太常閒，六代名山任意攀。句曲洞前扪峭茜，石头城下弄潺湲。青天跨凤高台去，白日飞驺大桁还。若问季真狂态尽，风流何客伴酡颜。
寄王新建世叔并询黄山人
作者：胡应麟
朝代：明

小队寻花易水傍，元戎旌节乍徜徉。千樯楚塞飞葭菼，万斛吴都下稻粱。赤管频年贻上国，玄圭他日告明堂。翩翩门客饶朱履，喜怒惟应共郤郎。
寄王次公敬美时方辞督学越中之命
作者：胡应麟
朝代：明

飞诏东来鬓未皤，白云深护洞庭蓑。乍堪霞佩游高阙，肯戴星冠出大罗。紫气昔缘关尹住，苍生今奈谢公何。惟应二仲心偏契，早订风期在薜萝。
寄真如上人
作者：胡应麟
朝代：明

行乞过三市，随缘住五陵。南徐先舍筏，北地远传灯。古洞云埋柏，清池月挂藤。门前多宝塔，出定几同登。
寄祝华父郭汝冲盛明元
作者：胡应麟
朝代：明

夹岸晴波漱绿苔，青帆遥溯大江来。相逢问讯兰阴客，蚤趁桃花上越台。一夜帆飞瀫水浔，南屏山色望来深。灯花落尽棋敲罢，两屐春风到武林。
寄祝华父郭汝冲盛明元·其一
作者：胡应麟
朝代：明

夹岸晴波漱绿苔，青帆遥溯大江来。相逢问讯兰阴客，蚤趁桃花上越台。
寄祝华父郭汝冲盛明元·其二
作者：胡应麟
朝代：明

一夜帆飞瀫水浔，南屏山色望来深。灯花落尽棋敲罢，两屐春风到武林。
寄祝鸣皋
作者：胡应麟
朝代：明

落魄长安旧酒徒，五陵花色劝提壶。别来肝胆凭谁问，一片霜华照辘轳。
寄答刘君东孝廉时新刻乃族祖子高职方集成
作者：胡应麟
朝代：明

邂逅长安握别年，清源一望路三千。双龙豫野偏藏匣，片鹢浔阳未放船。玄草阁深天寂寞，赤松亭古地葱芊。当筵朗润真如玉，为忆冰清梦寐悬。
寄答孔旸王孙
作者：胡应麟
朝代：明

寒涛寂莫豫章船，翘首朱门客思悬。片诺未交南斗下，千行遥堕北风前。亭依孺子堪招隐，阁近滕王借草玄。咫尺龙沙春信到，白梅青柳定谁传。
寄答宗良王孙
作者：胡应麟
朝代：明

渥洼何处问龙媒，共识南州八斗才。海峤未容双剑合，江城俄报尺书来。天回滕阁霞生座，地近梁园雪满台。见说鸣銮多乐事，一帆能许傍邹枚。
寄胡孟韬兼怀惟寅李子
作者：胡应麟
朝代：明

乍别君山署，仍飞帝苑航。谈天来碣石，赋雪罢潇湘。阙已蓬莱近，斋犹苜蓿长。芝兰搴馥郁，桃李树芬芳。国子先生列，成均博士行。传经酬寂寞，问字斗趋蹡。安定才何屈，昌黎誉渐扬。论兵肝胆赤，谏猎鬓毛苍。僚属频携糗，生徒竞裹粮。瑟寒朝煦日，毡薄夜凝霜。五鹿新回座，三鳣旧报堂。九流穷竹素，六馆校青缃。赠酒逢司业，持斋学太常。烟霞萦绣佛，雷电激干将。晓殿游鳷鹊，春城宿凤凰。长扬催拄笏，太液待飞觞。万寺西陵外，双扉北斗傍。垂鞭时觅句，缓带日成章。永拆徐陈社，谁登陆谢场。应怜李都尉，偃卧绿沉枪。
寄胡文父
作者：胡应麟
朝代：明

潦倒公车记昔游，青丝白马并皇州。霜华夜拂高离筑，雪片朝寒杜甫裘。一代风期谁独往，百年肝胆自名流。相思倘逐飞鸿翼，綵笔同携八咏楼。
寄苏君禹二首
作者：胡应麟
朝代：明

转蓬亦有根，飘飖随长风。游子岂无家，卒岁歌途穷。宛宛同心人，咫尺钱塘东。眷言赠芳草，轩车若游龙。朝驰武林驿，夕止禦儿宫。八翼排金门，双钩气如虹。而我独何为，一室长忡忡。伤彼四愁咏，目送寥天鸿。桂林实奇秀，千峰矗云霄。丈夫桑弧志，驱马万里遥。曲江浣尘壒，愚溪涤烦嚣。伐鼓震五岭，舞干洽三苗。昔人读书台，突兀回霞标。黄鹄一再举，宇宙参游遨。鸿篇勒琬琰，姓字留荒要。皇皇四门辟，柱石毗清朝。
寄苏君禹二首·其一
作者：胡应麟
朝代：明

转蓬亦有根，飘飖随长风。游子岂无家，卒岁歌途穷。宛宛同心人，咫尺钱塘东。眷言赠芳草，轩车若游龙。朝驰武林驿，夕止禦儿宫。八翼排金门，双钩气如虹。而我独何为，一室长忡忡。伤彼四愁咏，目送寥天鸿。
寄苏君禹二首·其二
作者：胡应麟
朝代：明

桂林实奇秀，千峰矗云霄。丈夫桑弧志，驱马万里遥。曲江浣尘壒，愚溪涤烦嚣。伐鼓震五岭，舞干洽三苗。昔人读书台，突兀回霞标。黄鹄一再举，宇宙参游遨。鸿篇勒琬琰，姓字留荒要。皇皇四门辟，柱石毗清朝。
寄荅同伯王孙
作者：胡应麟
朝代：明

屹立庐峰挂紫烟，中林有客坐谈玄。高轩蚤识王孙句，画阁重开帝子筵。秋远北风随雁字，夜深南斗动龙泉。何缘一借天池榻，携手银河百尺悬。
寄董太史二首
作者：胡应麟
朝代：明

作赋俱青鬓，携书共赤墀。我怀三秀草，君夺万年枝。鸾鹤甘泉殿，鱼龙太液池。当年六桥柳，能记共含卮。世事甘余拙，时才羡尔长。读书同左史，执戟异东方。雾拥金门色，天回玉陛香。深惭潞河鲤，万里到沧浪。
寄董太史二首·其一
作者：胡应麟
朝代：明

作赋俱青鬓，携书共赤墀。我怀三秀草，君夺万年枝。鸾鹤甘泉殿，鱼龙太液池。当年六桥柳，能记共含卮。
寄董太史二首·其二
作者：胡应麟
朝代：明

世事甘余拙，时才羡尔长。读书同左史，执戟异东方。雾拥金门色，天回玉陛香。深惭潞河鲤，万里到沧浪。
寄蔡侍御
作者：胡应麟
朝代：明

宪节初临蜀，征轺旧出秦。襜帷开气色，斧钺静风尘。峡口云迎客，峨眉雪照人。海棠花万树，夹路待西巡。
寄观察金公
作者：胡应麟
朝代：明

按部双旌远，行边一剑雄。图书观鲁殿，谣颂采齐风。泰岱浮空紫，蓬莱上日红。登临时极目，作赋许谁同。
寄观察陈座师
作者：胡应麟
朝代：明

千骑西南最上头，雪山晴色照吴钩。高牙大纛行春暇，满酌郫筒酹武侯。
寄谢宗伯何公四首
作者：胡应麟
朝代：明

十载瞻台座，三春佐秩宗。文章空左马，礼乐擅夔龙。邺下才偏盛，河南誉日崇。殷勤大玄草，犹记昔相从。灿烂遗编在，峥嵘大雅留。黄河龙马出，紫阁凤凰游。李薛年谁少，徐边誉岂俦。不辞扳逸驾，世业在瀛洲。少日游金马，平生近玉宸。中天回雨露，绝域望星辰。咳唾千秋迥，吹嘘万象春。惭无杜陵句，池上赞丝纶。尚忆梅花下，飞觞醉玉堂。先春大庾月，达曙广陵霜。鬓惜年来短，情偏别后长。绨袍今古泪，寂寞洒沧浪。
寄谢宗伯何公四首·其一
作者：胡应麟
朝代：明

十载瞻台座，三春佐秩宗。文章空左马，礼乐擅夔龙。邺下才偏盛，河南誉日崇。殷勤大玄草，犹记昔相从。
寄谢宗伯何公四首·其三
作者：胡应麟
朝代：明

少日游金马，平生近玉宸。中天回雨露，绝域望星辰。咳唾千秋迥，吹嘘万象春。惭无杜陵句，池上赞丝纶。
寄谢宗伯何公四首·其二
作者：胡应麟
朝代：明

灿烂遗编在，峥嵘大雅留。黄河龙马出，紫阁凤凰游。李薛年谁少，徐边誉岂俦。不辞扳逸驾，世业在瀛洲。
寄谢宗伯何公四首·其四
作者：胡应麟
朝代：明

尚忆梅花下，飞觞醉玉堂。先春大庾月，达曙广陵霜。鬓惜年来短，情偏别后长。绨袍今古泪，寂寞洒沧浪。
寄赠廉访梅公
作者：胡应麟
朝代：明

风裁百僚长，绣斧曳朱衣。姓氏书长乐，光芒彻太微。楼台三竺绕，卤簿六桥飞。烨烨黄金下，花骢近帝畿。矫矫群龙集，抡才作赋场。楼船移采石，斧钺驻钱塘。宦业三台重，乡书一水长。蚤知门下彦，腾踏半飞黄。
寄赠廉访梅公·其一
作者：胡应麟
朝代：明

风裁百僚长，绣斧曳朱衣。姓氏书长乐，光芒彻太微。楼台三竺绕，卤簿六桥飞。烨烨黄金下，花骢近帝畿。
寄赠廉访梅公·其二
作者：胡应麟
朝代：明

矫矫群龙集，抡才作赋场。楼船移采石，斧钺驻钱塘。宦业三台重，乡书一水长。蚤知门下彦，腾踏半飞黄。
寄赠李参知
作者：胡应麟
朝代：明

突兀龙门重汉都，谁从长揖望司徒。天边紫雾飘熊轼，日下红云抱辘轳。种就甘裳连百粤，携来玄草半三吴。胡床见说风流甚，试问南楼月有无。
寄赠长洲江明府明府楚之桃源人
作者：胡应麟
朝代：明

十载风期梦寐赊，相逢何意骤天涯。栽成林屋花千亩，恍入桃源树万家。画鹢秋分吴苑月，飞凫晴蹴汉宫霞。青旗夹岸休回首，满目河梁散曙鸦。
寄赠项观察二首
作者：胡应麟
朝代：明

幕拥青油坐绿苔，高牙三辅近蓬莱。函关吏识终军貌，宣室神占大傅才。雪地呼鹰回乐堡，霜天驰马赫连台。谁言帅府多袁伏，露布千篇属手裁。片语鸡林百镒传，何人不慕项斯贤。飞扬北府谈兵夜，磊落南宫谒帝年。绝塞雄风回白羽，长空明月堕朱弦。高门倘记登龙客，一借胡床玳瑁筵。
寄赠项观察二首·其一
作者：胡应麟
朝代：明

幕拥青油坐绿苔，高牙三辅近蓬莱。函关吏识终军貌，宣室神占大傅才。雪地呼鹰回乐堡，霜天驰马赫连台。谁言帅府多袁伏，露布千篇属手裁。
寄赠项观察二首·其二
作者：胡应麟
朝代：明

片语鸡林百镒传，何人不慕项斯贤。飞扬北府谈兵夜，磊落南宫谒帝年。绝塞雄风回白羽，长空明月堕朱弦。高门倘记登龙客，一借胡床玳瑁筵。
寄赠龙君御校文南都便道入楚省觐
作者：胡应麟
朝代：明

湖头晴色罢参禅，又睹风流白下年。六馆才人争射策，三吴词客候谭玄。云拖彩服椿庭外，雾拥朱衣棘院前。莫恋长干风景丽，西泠何限木兰船。
寄赵太史
作者：胡应麟
朝代：明

紫霄遥忆汉官仪，谁似夔龙集凤池。云色并携三殿草，日华长绕万年枝。趋蹡玉佩观祠夜，徙倚金茎伴直时。无赖问奇亭下客，秋风犹占五湖湄。
寄赵梦白计部
作者：胡应麟
朝代：明

落月梁间梦寐悬，风神犹忆对床年。官仍大隐金门后，帝问长庚玉座前。白马看花孤阁雾，黄龙飞粟万家烟。他时倘蹑虞卿屩，醉舞平原十日筵。佩玉初辞汉苑春，鸣榔十月下天津。由来辨马无先达，谁道骑鲸不后身。双阙云霞高隐吏，五湖天地独归人。江东渭北论文夜，愁绝邯郸梦未真。
寄赵梦白计部·其一
作者：胡应麟
朝代：明

落月梁间梦寐悬，风神犹忆对床年。官仍大隐金门后，帝问长庚玉座前。白马看花孤阁雾，黄龙飞粟万家烟。他时倘蹑虞卿屩，醉舞平原十日筵。
寄赵梦白计部·其二
作者：胡应麟
朝代：明

佩玉初辞汉苑春，鸣榔十月下天津。由来辨马无先达，谁道骑鲸不后身。双阙云霞高隐吏，五湖天地独归人。江东渭北论文夜，愁绝邯郸梦未真。
寄赵相国一百韵
作者：胡应麟
朝代：明

赤汉双扉近，黄河一棹迟。凭陵苍野外，怅望碧云时。酒肆游真倦，盐车力渐疲。书徒勤马服，策转误鸱夷。绝域春如梦，他乡岁若驰。行藏嗟历辘，去住叹支离。水欲浮三峡，峰犹碍九疑。有登怀泰岱，无路息峨眉。此日文迷豹，当年瑞应麒。朱弦千古抱，彩笔万言持。艺圃誇韶隽，词场问宿耆。元戎推授甲，老将属褰旗。一代尊玄晏，三生遘子期。升堂偕偃夏，对陛压郊祁。灿烂甘泉烛，荧煌太乙藜。金波鳷鹊观，玉漏凤凰池。直道崇三黜，危言和四维。埋轮摇地轴，折槛树天彝。率土声华震，穷荒窜逐罹。罗浮盟蜃鳄，岭表摄鲛魑。进退占坤剥，盈虚悟坎离。三山行息足，六洞坐支颐。豸绣资腾踔，麟符藉保釐。枫阊仍出入，棘殿重逶迤。劳来初烦契，寅清独任夷。都俞尧宠渥，吁咈舜颜怡。温室舟航待，明堂柱石毗。推诚扶社稷，尽瘁鞠烝黎。戟楯开边衅，戈鋋虑世危。烽烟缠上谷，郡邑践高丽。独坐裴中令，横行郭子仪。运筹惟挞伐，请剑必芟夷。号令严貙驳，威名捷虎貔。追奔逾朔漠，经略到嵎峓。庙絷中行说，街悬右谷蠡。八荒回夭札，四表净疮痍。浩荡皇仁布，纷纶圣泽貤。双螭文郁郁，五翟命纚纚。祖德鸾章耀，幽闺象服宜。祯祥符宇宙，肸蚃格灵祗。御苑窥神雀，天闲狎盗骊。深仁沦鸟兽，殊锡兆熊罴。好善真谐克，推贤欲过皮。肝肠洪绛灌，耳目洞黄骊。吐握倾流辈，游扬洽等夷。尘埃鸣郁憏，涧壑话栖迟。龙性乖鳞鬣，鸿心豁羽仪。沉珠劳罔象，抱璞诧穷奇。意气凌山岳，风流溢路歧。孤亭偿寂莫，大府接温夷。东阁床容卧，西园席并怡。盘飧调芍药，枕簟挹荼蘼。黼黻参芒屩，丝纶逗接䍦。参差闻鼓吹，酩酊沃卮匜。傅鼎频颁鹿，郇厨或馈鲥。捎檐陈董杏，匝座荫张梨。柳暗前除蝶，花明后院鹂。珠宫游绀碧，贝刹步琉璃。突兀中郎座，留连太傅棋。帝京红旭迈，亲舍白云移。兴尽燕都稻，神飞越浦蓠。归程携候雁，旧隐逐文狸。菽水输堂搆，糟糠慰扊扅。高斋焚甲煎，别馆搆辛夷。上苑偏垂翼，南冥数挂鬐。墨悲晨肮脏，杨泣暮淋漓。落落松盘径，盈盈菊亚篱。鹢堪苕水汎，蹇任灞陵骑。屋倒牵萝叶，冠颓制竹皮。圆方违凿枘，甘苦狎糟醨。梦已交猿鹤，书频扣鹿麋。担簦辞海甸，振旆发淮潍。嚄唶人情惯，飞扬世事疑。鸣岐嘲鸑鷟，出华怪肥遗。骨相寒崔颢，生辰轧赵岐。头风那噪鹊，腹痛讵烹蜞。落月枯颜貌，酸霜裂肺脾。彭城虞困阨，嬴博痛暌离。哑哑回歌啸，皇皇挟涕洟。金茎沉沆瀣，土窟压餔糜。饮恨边城驿，吞声故国陴。高门忘鼓瑟，下里忆吹篪。正则占鸡鹜，元长对蛤蜊。称诗惭孟浩，献曲陋王维。潦倒三千客，颠狂十八姨。坚冰凝绝壑，重雾勒清漪。目断苏司业，魂摧杜拾遗。侧身从瓠落，弹指失瓜期。杜牧才元俊，刘蕡策故奇。风宁滕阁送，雪已谢庭遗。赤帜方平赵，青衫尚隔淇。徘徊燕塞外，踯躅潞河湄。乍许攀槐棘，能教困蒺藜。朱陈新阀阅，秦晋旧襟缡。紫极庸窥豹，沧溟漫测蠡。金犹悬骏骨，玉岂赚峨眉。雨露通鳷鹊，星辰列鵔鸃。孤鸿怜太白，二鸟惜昌黎。拂拭存衣袂，提携到履綦。生平万言筴，一为奏彤墀。
寄边上友人
作者：胡应麟
朝代：明

早闻词赋擅西京，更羡终军独请缨。万里旌旗分汉壁，十年刁斗隔燕城。云沈瀚海风沙起，雪满交河道路平。堪笑故人犹短褐，欲将孤剑事长征。
寄邓远游远游书来云新搆书楼高矗云汉索余一律纪之
作者：胡应麟
朝代：明

闻尔为楼近郁蓝，晴川历历豫章南。当檐河汉三千尺，绕架云霞八百函。径压蓬蒿同蒋诩，阶藏兰菊类罗含。书成白马深相忆，不得南皮竟夜谈。
寄邦相四首
作者：胡应麟
朝代：明

凉风倏以厉，日短夜苦长。大火西南流，蟋蟀鸣我床。徘徊起中夜，揽衣不及裳。念彼同怀友，投袂忽如伤。弱冠京华游，衣冠九衢列。鞍马如浮云，与子独相狎。灼灼桃李花，光华自怡悦。飞沈一朝异，忽若吴与越。与子别三载，中怀日熬煎。岂不念同心，怅彼河与山。赵璧有时合，隋珠有时迁。安得晨风翼，送我置子前。心悲亦何为，各愿加餐饭。子游青云途，予守藜藿贱。百代同音徽，何论异乡县。黄发会有期，兹盟庶当践。
寄邦相四首·其一
作者：胡应麟
朝代：明

凉风倏以厉，日短夜苦长。大火西南流，蟋蟀鸣我床。徘徊起中夜，揽衣不及裳。念彼同怀友，投袂忽如伤。
寄邦相四首·其三
作者：胡应麟
朝代：明

与子别三载，中怀日熬煎。岂不念同心，怅彼河与山。赵璧有时合，隋珠有时迁。安得晨风翼，送我置子前。
寄邦相四首·其二
作者：胡应麟
朝代：明

弱冠京华游，衣冠九衢列。鞍马如浮云，与子独相狎。灼灼桃李花，光华自怡悦。飞沈一朝异，忽若吴与越。
寄邦相四首·其四
作者：胡应麟
朝代：明

心悲亦何为，各愿加餐饭。子游青云途，予守藜藿贱。百代同音徽，何论异乡县。黄发会有期，兹盟庶当践。
寄邺中王孙灌父时约余为嵩少之游
作者：胡应麟
朝代：明

昔我年少思远游，飞行八极寻浮丘。梦寐三花映绝壁，昆崙倒挂黄河流。主人况有淮南术，要我峰头鍊金液。石林万仞扫空翠，念载无人白云湿。亭亭孤鹤来缑山，王乔有约予当还。今年曳杖定偕汝，三十六峰秋月圆。
寄问喻邦相病时中秋前二日
作者：胡应麟
朝代：明

咫尺牙旗越水头，招寻犹滞木兰舟。羊裘万里归风雪，龙剑三旬隔斗牛。沈约病馀偏瘦损，虞卿书就任穷愁。生憎后夜双溪月，独照胡床八咏楼。
寄陆使君使君旧治河济上同龚观察及余名姓余弗知也
作者：胡应麟
朝代：明

挂笏黄堂坐晏然，双旌犹记北来船。时名赫奕机云后，世业巍峨逊凯前。六洞晴云江郭绕，双溪明月郡楼悬。甘泉咫尺徵良吏，突兀龙章汉殿传。
寄陆太史敬承二首
作者：胡应麟
朝代：明

濩落吾能返，飞腾尔故频。自为三馆客，谁共五陵春。白日流金掌，红云护玉宸。故园芳草外，曾否念垂纶。尔作承明客，吾归已判年。花香鸾掖底，柳色凤池前。醉任眠中秘，閒仍草太玄。燕姬无限好，犹记琵琶弦。
寄陆太史敬承二首·其一
作者：胡应麟
朝代：明

濩落吾能返，飞腾尔故频。自为三馆客，谁共五陵春。白日流金掌，红云护玉宸。故园芳草外，曾否念垂纶。
寄陆太史敬承二首·其二
作者：胡应麟
朝代：明

尔作承明客，吾归已判年。花香鸾掖底，柳色凤池前。醉任眠中秘，閒仍草太玄。燕姬无限好，犹记琵琶弦。
寄陈玉叔十韵
作者：胡应麟
朝代：明

尚忆燕台别，长歌蜀道行。元龙原侠气，仲举最高名。露冕千岩秀，褰帷万岫明。地邻巴妇穴，天近夜郎城。灌口花相待，峨嵋树若迎。海棠开四座，杜宇逐双旌。望阙依星象，登楼试晚晴。朱衣群吏谒，彩笔众僚惊。赋属扬雄和，诗从杜甫评。支机有片石，一为问君平。
寄陈稚冲一绝
作者：胡应麟
朝代：明

绿发青袍易水涯，东风频过酒人家。为言上苑三春雪，何似长干二月花。
寄雪廊
作者：胡应麟
朝代：明

虚廊寂无人，饱看琼瑶堕。想像释迦文，颓然雪山坐。
寄题王中丞小袛园二首
作者：胡应麟
朝代：明

欲问西天乐，聊同北谷愚。山围迦叶坐，水净法兰居。藏室栖龙象，经文蚀蠹鱼。慈航容并载，吾亦慕真如。万古乾坤意，居然见草堂。净心超大士，弹指谒空王。永悟三生劫，时翻二酉藏。何如浣花叟，白首杜陵庄。
寄题王中丞小袛园二首·其一
作者：胡应麟
朝代：明

欲问西天乐，聊同北谷愚。山围迦叶坐，水净法兰居。藏室栖龙象，经文蚀蠹鱼。慈航容并载，吾亦慕真如。
寄题王中丞小袛园二首·其二
作者：胡应麟
朝代：明

万古乾坤意，居然见草堂。净心超大士，弹指谒空王。永悟三生劫，时翻二酉藏。何如浣花叟，白首杜陵庄。
寄题王明府湘山别墅
作者：胡应麟
朝代：明

拙宦频年鬓色侵，归来松菊渐成林。河阳小试栽花技，彭泽宁忘爱秫心。赐履尚方曾易识，挂冠神武定难寻。名驹正接天闲步，可恋湘山入处深。
寄鸣皋
作者：胡应麟
朝代：明

邂逅京华得向禽，攀花携酒日长吟。听莺上苑云连陌，并马西山雪满林。一夜征尘迷宝剑，三年流水隔瑶琴。伤心碣石论文地，零落寒烟梦里寻。
寄黄说仲
作者：胡应麟
朝代：明

屡入参军幕，频依上将幢。华名今第五，隽誉旧无双。倚马才仍捷，歌鱼意未降。经旬会偕汝，千顷濯长江。
寄黎惟敬
作者：胡应麟
朝代：明

辞官不听上阳钟，结社遥当四百峰。仙子衣裳馀白鹤，词人环佩隔苍龙。罗浮树袅云千色，大庾花残雪万重。纵是寒梅难折寄，可无书札慰遐踪。
寄黔中刘从事
作者：胡应麟
朝代：明

崔嵬铜柱乱峰前，迢递乡书隔岁传。醉卧桄榔明月底，不知人在夜郎天。
富贵曲十二首
作者：胡应麟
朝代：明

翠靥霞生玉镜，红妆日耀金钿。后院花开百合，前庭柳学三眠。妙舞谁同静婉，清歌莫辨娇娆。绮阁珠帘半捲，画堂银烛高烧。腻玉搓成素颈，松云绾就乌丝。乍夜灵光赋就，人人高唱新词。灼灼朱唇澄雾，亭亭素面迎风。夜合花梢月上，王昌近在墙东。西北浮云隐隐，帘垂百尺高楼。罗袖风前试卷，玉钗斜拨箜篌。宝屧参差步障，银缸烂漫窗纱。一扫如椽万字，酣歌笑拥如花。杳杳笙歌院落，煌煌灯火楼台。十二金钗对舞，三千玉蝶齐开。缥缈湘裾曳地，翩褼洛袜凌波。院院红绡国色，莫将磨勒来过。赵媛燕姬作队，秦娥卫女成行。尽日纶巾羽扇，弦歌豆蔻花傍。骤见争如易别，相思入骨难禁。南陌花开并蒂，西陵草结同心。凤辇晨游绮陌，羊车夕叩纱窗。长信宫中第一，昭阳殿里无双。日暮木兰舟上，罗裙玉腕从容。北浦遥通菡萏，西洲竞采芙蓉。
富贵曲十二首·其一
作者：胡应麟
朝代：明

翠靥霞生玉镜，红妆日耀金钿。后院花开百合，前庭柳学三眠。
富贵曲十二首·其七
作者：胡应麟
朝代：明

杳杳笙歌院落，煌煌灯火楼台。十二金钗对舞，三千玉蝶齐开。
富贵曲十二首·其三
作者：胡应麟
朝代：明

腻玉搓成素颈，松云绾就乌丝。乍夜灵光赋就，人人高唱新词。
富贵曲十二首·其九
作者：胡应麟
朝代：明

赵媛燕姬作队，秦娥卫女成行。尽日纶巾羽扇，弦歌豆蔻花傍。
富贵曲十二首·其二
作者：胡应麟
朝代：明

妙舞谁同静婉，清歌莫辨娇娆。绮阁珠帘半捲，画堂银烛高烧。
富贵曲十二首·其五
作者：胡应麟
朝代：明

西北浮云隐隐，帘垂百尺高楼。罗袖风前试卷，玉钗斜拨箜篌。
富贵曲十二首·其八
作者：胡应麟
朝代：明

缥缈湘裾曳地，翩褼洛袜凌波。院院红绡国色，莫将磨勒来过。
富贵曲十二首·其六
作者：胡应麟
朝代：明

宝屧参差步障，银缸烂漫窗纱。一扫如椽万字，酣歌笑拥如花。
富贵曲十二首·其十
作者：胡应麟
朝代：明

骤见争如易别，相思入骨难禁。南陌花开并蒂，西陵草结同心。
富贵曲十二首·其十一
作者：胡应麟
朝代：明

凤辇晨游绮陌，羊车夕叩纱窗。长信宫中第一，昭阳殿里无双。
富贵曲十二首·其十二
作者：胡应麟
朝代：明

日暮木兰舟上，罗裙玉腕从容。北浦遥通菡萏，西洲竞采芙蓉。
富贵曲十二首·其四
作者：胡应麟
朝代：明

灼灼朱唇澄雾，亭亭素面迎风。夜合花梢月上，王昌近在墙东。
寒食喻明府以诗招集署中
作者：胡应麟
朝代：明

折简应怜令节徂，琴堂尊酒坐频呼。青云渐许词人合，白雪偏随傲吏孤。海峤仙风回玉舄，江天明月堕冰壶。河阳树树催春发，一问安仁赋有无。
寒食夜集邦相署中分韵得吟字
作者：胡应麟
朝代：明

荏苒逢佳节，招携见苦吟。乾坤双剑色，湖海一麾心。柳密陶公署，花閒宓子琴。兰陵今夜月，百里为谁深。
寓怀三韵七首
作者：胡应麟
朝代：明

泛泛海上鸥，机忘意自适。嗟嗟塞翁马，何失亦何得。七日混沌死，哀哉倏与忽。膏以明自煎，香以熏自燔。葆光茹其和，乃可全天年。巍巍广成公，千岁空同颠。西方大圣人，国土名极乐。万法同虚空，一尘安所著。嗟嗟蛮触民，智勇困蜗角。向长志五岳，宗炳卧一丘。济胜苟无具，澄怀亦天游。鸣琴一室内，万象同蜉蝣。飞蛾赴明烛，徇利忘其身。苍蝇集鼻端，高峻为祸因。石户有遗民，古今称达人。齐王本好瑟，东郭仍滥竽。与世苦枘凿，独处恒嗟吁。九州不足居，何况五亩庐。世人竞巧知，逐逐如飞蝇。井蛙亦诧海，夏虫曷语冰。俟彼千秋人，陈迹异代论。
寓怀三韵七首·其一
作者：胡应麟
朝代：明

泛泛海上鸥，机忘意自适。嗟嗟塞翁马，何失亦何得。七日混沌死，哀哉倏与忽。
寓怀三韵七首·其七
作者：胡应麟
朝代：明

世人竞巧知，逐逐如飞蝇。井蛙亦诧海，夏虫曷语冰。俟彼千秋人，陈迹异代论。
寓怀三韵七首·其三
作者：胡应麟
朝代：明

西方大圣人，国土名极乐。万法同虚空，一尘安所著。嗟嗟蛮触民，智勇困蜗角。
寓怀三韵七首·其二
作者：胡应麟
朝代：明

膏以明自煎，香以熏自燔。葆光茹其和，乃可全天年。巍巍广成公，千岁空同颠。
寓怀三韵七首·其五
作者：胡应麟
朝代：明

飞蛾赴明烛，徇利忘其身。苍蝇集鼻端，高峻为祸因。石户有遗民，古今称达人。
寓怀三韵七首·其六
作者：胡应麟
朝代：明

齐王本好瑟，东郭仍滥竽。与世苦枘凿，独处恒嗟吁。九州不足居，何况五亩庐。
寓怀三韵七首·其四
作者：胡应麟
朝代：明

向长志五岳，宗炳卧一丘。济胜苟无具，澄怀亦天游。鸣琴一室内，万象同蜉蝣。
寓怀十二首
作者：胡应麟
朝代：明

端居意不适，策杖起行游。仙人八公侣，携我升蓬丘。泠泠随风举，衣袂若云浮。放歌昆崙顶，下视弱水流。天都信寥廓，绛节聊淹留。黄金被高馆，白玉开层楼。乐哉瑶池上，一饮为千秋。崇兰处深谷，绿叶凌朝阳。回风一披拂，百里传芬芳。惜哉丛林下，无人知国香。烨烨桃李树，托根歧路傍。飞花落闺闼，弄影临华堂。讵以盛衰故，易此贞素常。不见西山老，食薇终首阳。飘飘穆天子，八骏乘风驰。日行三万里，远道何不之。西游见王母，宴饮登蓬池。千秋蟠桃实，万仞扶桑枝。寄言谢尘世，百代同须斯。夷羿射九日，共工触不周。龙伯连巨鳌，伯鲧湮洪流。贪嗔起一念，乃与造化仇。力穷固难继，身灭将谁尤。巍巍轩辕帝，问道崆峒丘。唐虞守无为，四灵毕来游。亭亭孤松树，托根徂徕颠。高枝翳白日，曲干临回川。女萝蔚蒙笼，风雷岌相缠。岂无明堂用，物性贵自然。一为匠石顾，斤斧成灾患。何如邓林下，寂寞全天年。壶丘与天游，列子乘风行。飘飘漆园吏，九万凌高冥。胡为末世士，多歧日屏营。蹻蹠死财利，夷齐徇空名。宁知大道观，不异蜗与螟。华胥有逸民，去去行相亲。弱龄负奇尚，雅志诵坟史。访岳怀尚生，浮湘慕迁史。杖策游中原，邂逅二三子。裘马何翩翩，招要共生死。经过渐离辈，感激昭王士。黄金空崔嵬，所愿非尺组。长揖辞诸侯，归耕汶阳涘。彼美倾城子，艳色明朝霞。宝钗耀金雀，充耳佩琼珈。相如既西席，宋玉仍东家。春风起罗袂，琴瑟相交加。但知良时乐，安睹白璧瑕。托身一失所，百岁徒咨嗟。昔有夸娥子，猛气雄千兵。褰裳逞逸足，思欲追曜灵。逡巡旸谷傍，道渴不任行。投身死岩穴，骨肉盈林坰。过浇篡夏室，莽卓乘炎精。人谋岂不殚，天命俄已倾。寄言雄图者，割据徒营营。曰余负奇好，夙尚在髫龄。礼乐观百王，诗书穷六经。言乘休明会，将致海宇平。如何岁年迈，依依卧柴荆。亮乖四方志，永希千载名。文章亦大业，富贵宁重轻。勉哉事著述，三代追遗英。丹霞蔽岩谷，素雪霏林皋。悠悠避世士，岁晏守蓬蒿。箕山既纡郁，首阳何岧峣。时偕沮溺侣，耦耕向南郊。大厦匪安居，千驷为祸招。悲哉路傍子，磬折方劳劳。有鸟从东来，游戏青云中。朝翔阆风馆，夕息瑶池宫。言欲览德辉，来下双梧桐。摇摇荆棘枝，鸱枭宅其丛。所嗜惟腐鼠，焉知彼所从。竦身奋六合，将返昆崙东。
寓怀十二首·其一
作者：胡应麟
朝代：明

端居意不适，策杖起行游。仙人八公侣，携我升蓬丘。泠泠随风举，衣袂若云浮。放歌昆崙顶，下视弱水流。天都信寥廓，绛节聊淹留。黄金被高馆，白玉开层楼。乐哉瑶池上，一饮为千秋。
寓怀十二首·其七
作者：胡应麟
朝代：明

弱龄负奇尚，雅志诵坟史。访岳怀尚生，浮湘慕迁史。杖策游中原，邂逅二三子。裘马何翩翩，招要共生死。经过渐离辈，感激昭王士。黄金空崔嵬，所愿非尺组。长揖辞诸侯，归耕汶阳涘。
寓怀十二首·其三
作者：胡应麟
朝代：明

飘飘穆天子，八骏乘风驰。日行三万里，远道何不之。西游见王母，宴饮登蓬池。千秋蟠桃实，万仞扶桑枝。寄言谢尘世，百代同须斯。
寓怀十二首·其九
作者：胡应麟
朝代：明

昔有夸娥子，猛气雄千兵。褰裳逞逸足，思欲追曜灵。逡巡旸谷傍，道渴不任行。投身死岩穴，骨肉盈林坰。过浇篡夏室，莽卓乘炎精。人谋岂不殚，天命俄已倾。寄言雄图者，割据徒营营。
寓怀十二首·其二
作者：胡应麟
朝代：明

崇兰处深谷，绿叶凌朝阳。回风一披拂，百里传芬芳。惜哉丛林下，无人知国香。烨烨桃李树，托根歧路傍。飞花落闺闼，弄影临华堂。讵以盛衰故，易此贞素常。不见西山老，食薇终首阳。
寓怀十二首·其五
作者：胡应麟
朝代：明

亭亭孤松树，托根徂徕颠。高枝翳白日，曲干临回川。女萝蔚蒙笼，风雷岌相缠。岂无明堂用，物性贵自然。一为匠石顾，斤斧成灾患。何如邓林下，寂寞全天年。
寓怀十二首·其八
作者：胡应麟
朝代：明

彼美倾城子，艳色明朝霞。宝钗耀金雀，充耳佩琼珈。相如既西席，宋玉仍东家。春风起罗袂，琴瑟相交加。但知良时乐，安睹白璧瑕。托身一失所，百岁徒咨嗟。
寓怀十二首·其六
作者：胡应麟
朝代：明

壶丘与天游，列子乘风行。飘飘漆园吏，九万凌高冥。胡为末世士，多歧日屏营。蹻蹠死财利，夷齐徇空名。宁知大道观，不异蜗与螟。华胥有逸民，去去行相亲。
寓怀十二首·其十
作者：胡应麟
朝代：明

曰余负奇好，夙尚在髫龄。礼乐观百王，诗书穷六经。言乘休明会，将致海宇平。如何岁年迈，依依卧柴荆。亮乖四方志，永希千载名。文章亦大业，富贵宁重轻。勉哉事著述，三代追遗英。
寓怀十二首·其十一
作者：胡应麟
朝代：明

丹霞蔽岩谷，素雪霏林皋。悠悠避世士，岁晏守蓬蒿。箕山既纡郁，首阳何岧峣。时偕沮溺侣，耦耕向南郊。大厦匪安居，千驷为祸招。悲哉路傍子，磬折方劳劳。
寓怀十二首·其十二
作者：胡应麟
朝代：明

有鸟从东来，游戏青云中。朝翔阆风馆，夕息瑶池宫。言欲览德辉，来下双梧桐。摇摇荆棘枝，鸱枭宅其丛。所嗜惟腐鼠，焉知彼所从。竦身奋六合，将返昆崙东。
寓怀十二首·其四
作者：胡应麟
朝代：明

夷羿射九日，共工触不周。龙伯连巨鳌，伯鲧湮洪流。贪嗔起一念，乃与造化仇。力穷固难继，身灭将谁尤。巍巍轩辕帝，问道崆峒丘。唐虞守无为，四灵毕来游。
寺后磊土山为十洞曲屈邃幽余尝纳凉其中杳若别有天地者
作者：胡应麟
朝代：明

西山实佳丽，步步金银宫。四百八十寺，穷极土木功。或云寡岩穴，未若天南东。异哉此丛林，制作侔鬼工。块然一培塿，其下皆虚空。十洞列左右，恍惚蓬莱峰。地肺凿委羽，天窗移张公。不假杖藜入，无俟乘舟通。猗与造化力，播弄指掌中。何因遘二女，刘阮追遐踪。千秋饵灵药，绿发称仙翁。桃花闭流水，绝胜丸泥封。
寿何太史启图六秩二十韵时尊人亦以是岁八旬
作者：胡应麟
朝代：明

间气生申日，灵图出洛年。春秋曾五百，甲子又三千。阀阅闻当代，弓裘嗣昔贤。凌云怀旧赋，却月和新篇。弱冠游中秘，清朝卧太玄。帝遴金匮客，人艳玉堂仙。夜被吴绫薄，春袍蜀锦妍。莲灯移大内，藜火揭高天。玉座星辰缀，瑶台日月联。参差朱绶下，次第白麻宣。凤起垂双阙，鸿冥骤八埏。振衣王屋雾，飞盖邺城烟。墅卜蓝田下，堂标绿野前。琴樽芳草静，枕簟落花鲜。兰桂阶庭合，桑蓬户牖悬。寰中呈上瑞，象外得真诠。黄鹤峰头驻，青牛洞口旋。浮丘晴旭近，函谷暮云偏。突兀珊瑚树，辉煌玳瑁筵。西池流宝液，东壁焕琅编。白石图空兆，苍生颂久传。车轮驰上国，舟楫济长川。姓字旂常耀，勋庸竹帛绵。还将大椿寿，一代庇凌烟。
寿何宗伯启图六秩宗伯
作者：胡应麟
朝代：明

紫气东溟日夜悬，安期飞舄画堂前。图书再睹生申地，甲子初回降岳年。虎观千秋藜作杖，龙门三世笔如椽。灵椿更入飞熊梦，尽压人间玳瑁筵。
寿叶母赵太孺人诗
作者：胡应麟
朝代：明

紫气沧溟日夜悬，玉冠琼帔照华筵。谁将黄鹄歌中事，尽入青鸾诏里传。南岳霞光雕辇外，东陵云色画堂前。桃花万树瑶池熟，好是仙郎作令年。
寿吴太学母七秩
作者：胡应麟
朝代：明

紫色朝临玳瑁筵，斑衣垂手画堂前。双金突兀高燕市，片玉荧煌映婺躔。青鸟未归天外使，苍虬长逐地行仙。帘前认我东方朔，一摘蟠桃又几年。
寿吴封公七秩
作者：胡应麟
朝代：明

遥遥紫气度沧溟，翘首文园见德星。三世龙章偏凤跃，四朝鹓羽独鸿冥。才高曼倩飞千牍，道直刘蕡困一经。肮脏田方骄富贵，蹉跎杜甫惜娉婷。传家夙擅瑶华誉，报国争传玉树馨。赫尔盛时新阀阅，依然名士旧门庭。姑苏麋鹿游春墅，震泽鱼虾卧晚汀。阊阖庙前閒倚仗，沧浪亭下戏扬舲。高阳蔼蔼眉先白，大耋垂垂鬓尚青。东望瀛洲鸾驭出，西来玄圃鹤书停。花枝灿烂供谈笑，竹色葱芊伴醉醒。神枣安期遗履舄，冰桃王母降辎軿。前除冠盖如虹集，后苑笙歌带月听。纶綍几看回结驷，缃缣犹自忆囊萤。天河路近槎堪汎，海屋筹多户未扃。蚤识大椿千万祀，南山无事祝脩龄。
寿吴淑人
作者：胡应麟
朝代：明

春色重帘外，笙歌昼未阑。屏开回白鹤，席上舞青鸾。浥露金芝秀，凌云玉树寒。冰桃漫留核，方朔已偷残。
寿吴隐君希学七秩
作者：胡应麟
朝代：明

君平曾寄蜀，尹喜尚留秦。杏植三千亩，桃偷七十春。壶中长宇宙，屐底半星辰。白日飞鸡犬，无劳颂大椿。
寿喻封翁七秩
作者：胡应麟
朝代：明

三生曾授大还丹，七纪长看住翠峦。座上双龙随舞隺，亭前五马候骖鸾。西江水接东溟近，南极星朝北斗寒。莫道授书年尚少，蒲轮行见出长安。
寿大司空雷公四十韵
作者：胡应麟
朝代：明

宇宙钟名世，山川诞哲人。祥光回八极，紫气动三辰。晚节忧时念，当年报主身。飞腾随白日，指顾上青旻。剑倚双龙合，桥过驷马驯。孤悰盟桧柏，雅操励松筠。环佩燕台上，旌旗越水滨。文章传董贾，名理陋庄荀。桃杏千门色，弦歌万户春。驱驰违梓里，简渥近枫宸。稷契堪谁伍，夔繇早见亲。九霄垂气象，四海荷经纶。琐闼传宣夜，璇台草创辰。忧勤回圣主，撙节为生民。制作倾流辈，恩荣迈等伦。丹青图骏马，名位掩麒麟。前席长颁币，临轩或赐银。明良时有待，鱼水契无邻。一夕金縢启，千秋玉几陈。乌号空洒泪，龙驭永朝真。遗命乾坤辟，讴歌海峤臻。大廷看正笏，清庙仰垂绅。社稷关心久，林泉入梦频。留侯元辟谷，张翰几思莼。勇退占贤达，随时悟屈伸。挂冠辞殿陛，解组出风尘。舄履閒无棣，诗书问有莘。苍生徒想像，黄阁已逡巡。雪瀑延清赏，星潭理钓缗。匡庐晴对客，滕阁晚携宾。鹤引登山屐，猿窥漉酒巾。虹霓流甲子，河宿绕庚寅。网祝新投鸽，袍馀旧挂麟。玳筵罗窈窕，华馆列芳新。缥渺三株树，崔嵬五岳神。金章垂素颔，綵服照朱茵。朗月燕山桂，明霞漆圃椿。方壶聊寄迹，南斗待持钧。版筑徵前事，枢衡忆老臣。遥看紫泥诏，早晚下江津。
寿大学士赵公二十四韵
作者：胡应麟
朝代：明

寿域黄扉启，祥光绛阙悬。讴歌来六合，气色动三躔。玉醴东华外，金茎北极前。八千逢景运，五百降名贤。瀫水生申日，南阳卧葛年。诗书王佐业，礼乐帝臣传。锦向龙门夺，藜当凤阁燃。探花晨太液，视草夕甘泉。虚受心如谷，违时道若弦。一麾俄去国，双屐乍归田。白社便高枕，清溪乐扣舷。直声喧海岱，正气郁闾廛。密勿皇情注，徵求使命遄。商岩图酷肖，汉殿席频前。挟日潜鳞起，凌风大翼翾。新恩移国学，旧德重经筵。燮理衷元赤，登庸鬓尚玄。穷边收羽檄，绝岛静戈鋋。宰割群方正，调和众味妍。皋夔重步武，稷契互周旋。蓬矢春华遘，椿龄暮节延。安期分履舄，王母驻辎軿。社稷扶元老，乾坤入大还。愿为天一柱，万古镇玑璇。
寿张母八秩诗
作者：胡应麟
朝代：明

蚤跨青鸾下玉宸，宁馨争羡膝前人。斑斓张仲诗传孝，彩翰僧繇画入神。鹊渚夜寒星炫彩，蟾衢秋半月重轮。方平莫哂姑年少，少驻尘寰又八旬。
寿方翁为门士祝华父作
作者：胡应麟
朝代：明

拂座桃花映寿觞，清歌一曲和霓裳。真人忽驻青牛驾，处士新开白鹤庄。酒送芳筵林月满，筹增华屋海天长。经年彩笔玄亭闭，一为侯芭荐颂章。
寿李太夫人太夫人为本建孝廉母昆季五人
作者：胡应麟
朝代：明

紫气秦台上碧纱，支机何处问仙槎。庭前瑞凤啼孤竹，阶下名驹列五花。南岳金珰摇彩日，东陵玉舄步明霞。当筵可认偷桃客，一笑重来阿母家。
寿李惟寅五秩初度八首
作者：胡应麟
朝代：明

紫气清秋驻玉宸，苍生华夏颂经纶。三千劫外悬弧客，五十年中仗钺人。文彩声名符鸑鷟，丹青图像照麒麟。崧高突兀生申后，谁复成周话降神。楼台十二静飞沙，带砺山河柱国家。映日阶蓂呈五叶，先霜篱菊绽三花。纷纭瑞鹤游蓬岛，蹀躞名驹聚渥洼。虎帐麟袍天北极，人生何处觅丹砂。黄菊初开玳瑁筵，群仙齐降大罗天。登龙预报重阳日，跃马才过半百年。北府声歌传出塞，西堂名胜斗凌烟。貂蝉肯挟元侯重，五夜花生巨笔前。十万材官大将旗，安危南北鬓毛知。青萍错落谈兵夜，白羽飞扬誓众时。雁塞争传都尉曲，鸡林频诵拾遗诗。烽烟净濯榆关外，赢取天河作酒池。廿载阴山慑大名，天骄消息断龙城。长驱蜃鳄扶桑界，尽宿貔貅细柳营。疏勒勋劳班定远，先零筹策赵营平。由来文武中朝宪，一颂聊烦吉甫评。登坛才气冠时髦，横槊风流擅彩毫。乔梓家声双凤跃，孙枝门望八龙豪。青油幕护淮山桂，赤玉盘行阆苑桃。尚记少年裘马事，西园旬日醉葡萄。北海筵中醉未停，南皮社里叹飘零。青衫白璧联燕市，紫绶黄金压汉庭。宇宙同盟三十载，江河齐算八千龄。赤松少俟功成候，把袂驱羊入翠屏。海岳风期聚草莱，江山文藻半莓苔。独看鲁国灵光殿，长峙燕关碣石台。射虎纵横当世略，雕龙沦落异时才。朱弦久绝云门调，一为钟期次第裁。
寿李惟寅五秩初度八首·其一
作者：胡应麟
朝代：明

紫气清秋驻玉宸，苍生华夏颂经纶。三千劫外悬弧客，五十年中仗钺人。文彩声名符鸑鷟，丹青图像照麒麟。崧高突兀生申后，谁复成周话降神。
寿李惟寅五秩初度八首·其七
作者：胡应麟
朝代：明

北海筵中醉未停，南皮社里叹飘零。青衫白璧联燕市，紫绶黄金压汉庭。宇宙同盟三十载，江河齐算八千龄。赤松少俟功成候，把袂驱羊入翠屏。
寿李惟寅五秩初度八首·其三
作者：胡应麟
朝代：明

黄菊初开玳瑁筵，群仙齐降大罗天。登龙预报重阳日，跃马才过半百年。北府声歌传出塞，西堂名胜斗凌烟。貂蝉肯挟元侯重，五夜花生巨笔前。
寿李惟寅五秩初度八首·其二
作者：胡应麟
朝代：明

楼台十二静飞沙，带砺山河柱国家。映日阶蓂呈五叶，先霜篱菊绽三花。纷纭瑞鹤游蓬岛，蹀躞名驹聚渥洼。虎帐麟袍天北极，人生何处觅丹砂。
寿李惟寅五秩初度八首·其五
作者：胡应麟
朝代：明

廿载阴山慑大名，天骄消息断龙城。长驱蜃鳄扶桑界，尽宿貔貅细柳营。疏勒勋劳班定远，先零筹策赵营平。由来文武中朝宪，一颂聊烦吉甫评。
寿李惟寅五秩初度八首·其八
作者：胡应麟
朝代：明

海岳风期聚草莱，江山文藻半莓苔。独看鲁国灵光殿，长峙燕关碣石台。射虎纵横当世略，雕龙沦落异时才。朱弦久绝云门调，一为钟期次第裁。
寿李惟寅五秩初度八首·其六
作者：胡应麟
朝代：明

登坛才气冠时髦，横槊风流擅彩毫。乔梓家声双凤跃，孙枝门望八龙豪。青油幕护淮山桂，赤玉盘行阆苑桃。尚记少年裘马事，西园旬日醉葡萄。
寿李惟寅五秩初度八首·其四
作者：胡应麟
朝代：明

十万材官大将旗，安危南北鬓毛知。青萍错落谈兵夜，白羽飞扬誓众时。雁塞争传都尉曲，鸡林频诵拾遗诗。烽烟净濯榆关外，赢取天河作酒池。
寿李翁
作者：胡应麟
朝代：明

蓬矢桑弧绣闼悬，桃花开落又千年。流沙欲度函关外，弱水聊乘汉阙前。拂曙霞光三鸟使，横秋霜色二龙泉。无论宝箓方平授，窈窕麻姑出玳筵。
寿柳封君
作者：胡应麟
朝代：明

紫气东溟日夜悬，琼楼春色照华筵。簪缨世袭河东后，纶綍新传渭水前。桂树一株偏倚月，桃花千度不知年。谁论五马人生贵，屈指青鸾绛阙传。
寿毕中翰太夫人
作者：胡应麟
朝代：明

潋滟西池酒，笙歌拥百壶。三珠呈海国，片玉耀天都。札付青鸾否，箫迎彩凤无。丹砂满庭砌，昨夜到麻姑。
寿汪参军六秩
作者：胡应麟
朝代：明

紫气遥占白岳傍，青鸾长驻白云乡。张筵邺下三千客，照坐扬州十万妆。观里琼花初破萼，庭前珠树欲成行。他时倘问参军句，一笑掀髯向画堂。
寿沈夫人十二韵
作者：胡应麟
朝代：明

锦石支机夜，华堂设帨时。婺辉流北极，河影接西池。赵璧邯郸映，隋珠合浦移。玉麟双抱送，金马半驱驰。内殿缲龙黻，中闺濯凤匜。丸熊昭燕翼，冠翟耀蛾眉。举业依黄阁，吹箫近赤墀。冰桃来曼倩，神枣下安期。院落花香细，帘栊树影迟。萱龄春冉冉，桂实暮离离。焕烂温纶锡，荧煌命服驰。漫论沧海陆，庭日正逶迤。
寿渔塘余翁七秩
作者：胡应麟
朝代：明

林塘称大隐，渔钓旧生涯。亭下三珠树，檐前五色瓜。金樽流紫气，绮席送青霞。日暮斑斓袖，翩翩舞百花。
寿王公詹七秩
作者：胡应麟
朝代：明

琅琊门第旧称雄，握手翩翩大令风。函谷云霞新紫气，燕台日月旧青宫。竹枝赋就徵才子，桃叶歌成教短童。闻道瑶池开燕日，万花如绣簇帘栊。
寿王司寇元美六秩四首
作者：胡应麟
朝代：明

玉佩曾闻下帝都，金丹此日兆悬弧。千秋事业周司寇，六秩行藏卫大夫。伯仲埙篪麟是友，孙枝兰桂凤为雏。吴门乍夜麻姑到，仙酿何妨醉百觚。红颜纡玉上彤墀，秇苑纵横大将旗。万古文章尊泰岱，三朝名誉盖华夷。灵光突兀云霞拥，兜率高寒日月迟。七十二峰元宅畔，从教鸾隺醉中骑。安车迢递出枫宸，侧席明光问老臣。独步诗名齐大雅，高悬文价重先秦。追随隺驭三天客，出入龙门四海人。漫诧蓬莱云色里，西园台殿尽金银。曾从弥勒问三禅，更逐方平炼九还。寄迹乾坤中土外，飞身云雾大罗前。桑弧想像庚寅日，花甲周回乙酉年。莫笑骑羊人老去，抠衣常侍玉华筵。
寿王司寇元美六秩四首·其一
作者：胡应麟
朝代：明

玉佩曾闻下帝都，金丹此日兆悬弧。千秋事业周司寇，六秩行藏卫大夫。伯仲埙篪麟是友，孙枝兰桂凤为雏。吴门乍夜麻姑到，仙酿何妨醉百觚。
寿王司寇元美六秩四首·其三
作者：胡应麟
朝代：明

安车迢递出枫宸，侧席明光问老臣。独步诗名齐大雅，高悬文价重先秦。追随隺驭三天客，出入龙门四海人。漫诧蓬莱云色里，西园台殿尽金银。
寿王司寇元美六秩四首·其二
作者：胡应麟
朝代：明

红颜纡玉上彤墀，秇苑纵横大将旗。万古文章尊泰岱，三朝名誉盖华夷。灵光突兀云霞拥，兜率高寒日月迟。七十二峰元宅畔，从教鸾隺醉中骑。
寿王司寇元美六秩四首·其四
作者：胡应麟
朝代：明

曾从弥勒问三禅，更逐方平炼九还。寄迹乾坤中土外，飞身云雾大罗前。桑弧想像庚寅日，花甲周回乙酉年。莫笑骑羊人老去，抠衣常侍玉华筵。
寿王山人子英
作者：胡应麟
朝代：明

初度逢元日，华筵正七旬。遗经藏甲乙，秘箓授庚申。庭树三株发，阶蓂一叶陈。共欣兰水上，比屋颂灵椿。宅寄吴山外，筹添越海傍。玉壶悬大药，金匮谒长桑。紫府青牛驻，玄关白鹤翔。东风门第在，拂面杏花芳。
寿王山人子英·其一
作者：胡应麟
朝代：明

初度逢元日，华筵正七旬。遗经藏甲乙，秘箓授庚申。庭树三株发，阶蓂一叶陈。共欣兰水上，比屋颂灵椿。
寿王山人子英·其二
作者：胡应麟
朝代：明

宅寄吴山外，筹添越海傍。玉壶悬大药，金匮谒长桑。紫府青牛驻，玄关白鹤翔。东风门第在，拂面杏花芳。
寿王转运八秩二首
作者：胡应麟
朝代：明

紫绶金章照暮天，斑衣玉树间华筵。八旬正值飞熊候，九折能忘驻马年。屩蹑仙风阳羡顶，船邀明月洞庭前。东山咫尺过从易，岁岁看花共阿玄。南北驱驰鬓未皤，一身盐铁寄婆娑。乌衣坐处官仍达，黄绶归来客竞过。桃叶兴将中令远，竹林年较仲容多。明朝倘赴安期约，双舄同凌大海波。
寿王转运八秩二首·其一
作者：胡应麟
朝代：明

紫绶金章照暮天，斑衣玉树间华筵。八旬正值飞熊候，九折能忘驻马年。屩蹑仙风阳羡顶，船邀明月洞庭前。东山咫尺过从易，岁岁看花共阿玄。
寿王转运八秩二首·其二
作者：胡应麟
朝代：明

南北驱驰鬓未皤，一身盐铁寄婆娑。乌衣坐处官仍达，黄绶归来客竞过。桃叶兴将中令远，竹林年较仲容多。明朝倘赴安期约，双舄同凌大海波。
寿相国赵公二首
作者：胡应麟
朝代：明

突兀平津见老臣，天容黄发佐金轮。八荒寿域开玄圃，三殿祥光接紫宸。操管异时符鸑鷟，悬弧当日兆麒麟。亦知竹素流千载，一颂聊同四海人。绮阁晨开玳瑁筵，东华金醴百壶悬。周流花甲仍三五，迢递椿龄尚八千。紫气正留函谷外，丹心犹照渭滨前。他年无棣分封广，玉舄虚劳大海传。
寿相国赵公二首·其一
作者：胡应麟
朝代：明

突兀平津见老臣，天容黄发佐金轮。八荒寿域开玄圃，三殿祥光接紫宸。操管异时符鸑鷟，悬弧当日兆麒麟。亦知竹素流千载，一颂聊同四海人。
寿相国赵公二首·其二
作者：胡应麟
朝代：明

绮阁晨开玳瑁筵，东华金醴百壶悬。周流花甲仍三五，迢递椿龄尚八千。紫气正留函谷外，丹心犹照渭滨前。他年无棣分封广，玉舄虚劳大海传。
寿程隐君
作者：胡应麟
朝代：明

瑞日华筵启，明霞彩袖陈。玄关悬大药，漆圃现灵椿。嶂挹三天子，峰携五丈人。朝来海筹屋，紫气正嶙峋。
寿胡隐君九秩为玉吕茂才题
作者：胡应麟
朝代：明

杖履飘然鹳鹤群，函关灵气暮絪缊。三生夙擅荣期乐，二典新传伏氏文。大海亭窥秦望日，清溪船弄越来云。毋誇经术承家旧，屈指鸾章帝座闻。
寿舒封翁七秩二首
作者：胡应麟
朝代：明

寿域晴开傍海隅，安期双舄渐凌虚。秋明南极三天上，夜燕西池万里馀。鹤算定知同绮皓，扁舟宁假问陶朱。虚疑卓氏临邛盛，次第黄封照里闾。青雀西来瑞气浓，方塘秋色照芙蓉。华阳是处传丹箓，渭水何人敌素封。桂树阶庭巢六鹤，棣华天阙近双龙。翩翩叔宝今华发，尚记东床卧日容。
寿舒封翁七秩二首·其一
作者：胡应麟
朝代：明

寿域晴开傍海隅，安期双舄渐凌虚。秋明南极三天上，夜燕西池万里馀。鹤算定知同绮皓，扁舟宁假问陶朱。虚疑卓氏临邛盛，次第黄封照里闾。
寿舒封翁七秩二首·其二
作者：胡应麟
朝代：明

青雀西来瑞气浓，方塘秋色照芙蓉。华阳是处传丹箓，渭水何人敌素封。桂树阶庭巢六鹤，棣华天阙近双龙。翩翩叔宝今华发，尚记东床卧日容。
寿范茂才
作者：胡应麟
朝代：明

当年闻五范，阀阅首吴中。咫尺金阊下，仍看玉树丛。青鸾翔海日，白鹤舞天风。谩逐东方去，冰桃万核红。
寿茅母八韵
作者：胡应麟
朝代：明

烂漫青霞色，晨飞玳瑁筵。庚寅初降日，甲子乍周年。凤翮秦楼下，鸾书汉阙传。芝停句曲盖，芰拥若耶船。酌醴春光媚，含饴乐事绵。双珠呈碣石，片玉照蓝田。跃鲤看纯孝，烹鸡识象贤。瑶池八万里，振佩白云前。
寿贞吉王孙太夫人七秩并寄芾斯孔旸
作者：胡应麟
朝代：明

婺女寒芒接豫章，天孙云锦落持觞。金芝百本来西极，玉树三株耀北堂。紫凤夜含灵笈舞，苍虬晨逐素书翔。窥帘敢作偷桃客，愿借天厨一脔尝。
寿赵隐君
作者：胡应麟
朝代：明

茅庐仍负郭，户外绿阴重。几夜裁玄草，频年事赤松。双溪云坠笠，四洞雪沾筇。却笑龙门史，低眉传素封。
寿邵使君八秩
作者：胡应麟
朝代：明

海峤千花簇绮筵，金章遥并绣裳悬。趋庭正值乘骢候，卧阁犹思下凤年。天姥月明飞梦过，若耶云起探春还。垂竿可道偏行乐，咫尺蒲轮渭水前。
寿郭金吾
作者：胡应麟
朝代：明

阀阅汾阳盛，簪绅代国留。玄关驯独鹤，赤县驻双虬。覆局青霞烂，鸣弦白雪流。三珠庭下树，冉冉拂琼楼。
寿郭隐君
作者：胡应麟
朝代：明

苍茫翠微半，突兀见孤亭。大壑悬真气，高天卧客星。桐江标胜迹，庐阜毓英灵。不尽名山色，东南万古青。
寿阳乐
作者：胡应麟
朝代：明

妆楼百馀尺，寿阳开，白马从东来。
寿陈翁
作者：胡应麟
朝代：明

大隐聊城市，青霞渥妙颜。一壶悬海岱，双屐占湖山。绕砌兰芽茁，当楼桂魄閒。中宵占紫气，已到穆陵关。
寿陈茂才
作者：胡应麟
朝代：明

一经垂老意何如，闻道元龙气未除。盐铁几裁文学论，金银遥问武夷居。七台紫雾飘藜杖，九曲青霞候草庐。莫谓汉庭方贵少，蒲轮旦夕有徵车。
寿陈隐君
作者：胡应麟
朝代：明

瑞日暄风满画堂，东来紫气近钱塘。千春大海筹增屋，十里平湖树夹航。盛世讴歌情正洽，明时耕凿兴偏长。何当醉挟元龙去，百尺楼头话对床。
寿龙使君六秩
作者：胡应麟
朝代：明

旭日扶桑绕画栏，安期双舄对盘桓。红霞一曲秦源近，白雪千家楚水寒。小径壶觞移竹树，前庭袍笏映芝兰。山香莫问群花落，一唤飞琼舞翠峦。
射所墙东书事
作者：胡应麟
朝代：明

门掩湘筠翠色虚，将雏语燕入庭除。不知金犊何时返，閒坐樱桃第四株。
将之武昌留别社中诸丈黎秘书惟敬
作者：胡应麟
朝代：明

万垒西风接暮秋，楚天城郭暂淹留。楼台寂寞仙人去，环佩凄凉帝子愁。过雁定传衡岳字，啼猿初系洞庭舟。佳期南国无由共，独对青藜怅远游。
将入金华诸山述游五十韵
作者：胡应麟
朝代：明

昔我游昆崙，长啸望玄圃。手拍浮丘肩，濩落还下土。帝阍不可扣，频为世人侮。苍茫五龙蹻，旦夕无所伍。飘风从东来，吹我向齐鲁。徘徊岱宗侧，万象划争吐。遥空势崔嵬，大块色消沮。幽燕各罗列，梁宋但仰俯。龟蒙与凫绎，培塿不得数。昏黑留天门，海日正可睹。白云封中出，片片堕梁父。晨窥金银阙，玉佩遍廊庑。警跸怀祖龙，銮舆忆汉武。调笑七十君，空名竟何补。荒碑亦磨灭，遗迹半尘土。回首徂徕松，亭亭尚堪抚。恍惚秦时官，苍然大夫五。何来安期生，相对形貌古。携我登云车，纵横擘麟脯。掀髯但一笑，东瀛复斥卤。却下丈人峰，行行至南楚。鼓棹浔阳流，吹箫洞庭浦。三湘亘七泽，茫茫散楼橹。放歌答鱼龙，怀才吊鹦鹉。初闻黄鹤游，忽睹冯夷舞。九疑何芊绵，离立向平楚。宛转双蛾眉，恸哭摧肺腑。万古苍梧云，不散黄陵浒。缅思向衡岳，改辙望岩户。里足扪嵚岑，决策穷龃龉。绝壁栖鸾凤，层峦撄虬虎。石留娲皇炼，崖豁巨灵斧。嵯峨大禹碣，窈窕祝融府。千峰既腾掷，众壑亦旁午。举头触支机，侧身见河鼓。海月明冠簪，天星拂綦组。朅来归东皋，屏迹偕溺沮。薜荔交岩房，蓬蒿翳环堵。灌园事于陵，饭牛狎五羖。短褐岁载阴，长镵日卓午。感激何时平，形骸亦良苦。咫尺金华山，洞天列吾婺。霞气连赤城，霜华拂天姥。石室函金书，丹台秘鸿谱。瑶草纷可飧，青精剩堪咀。壮哉神秀区，逖矣灵仙坞。翩然羽翼生，白昼还紫府。
将出都丁元父过访数四且贻诗饯别意甚惓切赋此奉酬
作者：胡应麟
朝代：明

片语都门醉浊醪，黄金台上共持螯。毫端并吐千秋色，筑畔谁当一世豪。紫陌天回中秘远，青山云净少微高。花期首探骊龙窟，肯著东方赐后袍。
将游新安叶明府传送人舟即席赋谢二绝
作者：胡应麟
朝代：明

竹箭春江二月流，桃花红映木兰舟。聊因叶县神明宰，一借仙凫瀫水头。宁国新都一水间，朝游白岳暮黄山。乘风坐啸天门上，遥指双凫入汉关。
将游新安叶明府传送人舟即席赋谢二绝·其一
作者：胡应麟
朝代：明

竹箭春江二月流，桃花红映木兰舟。聊因叶县神明宰，一借仙凫瀫水头。
将游新安叶明府传送人舟即席赋谢二绝·其二
作者：胡应麟
朝代：明

宁国新都一水间，朝游白岳暮黄山。乘风坐啸天门上，遥指双凫入汉关。
将登西山绝顶昏黑法华寺废址小憩
作者：胡应麟
朝代：明

扪萝上层颠，石门嵌空立。千嵓吹烈风，遗栋袅绝壁。古佛颓苍藤，禅关尚双辟。我行穷登顿，假此暂栖息。残僧一二辈，破榻置瓢笠。山魈供夜谈，木客伴朝汲。岚光坏灶起，燐火断垣出。虚牖号寒蝉，阴廊走伏翼。梵天亦销歇，尘世几更易。愀然发长啸，感此独悽恻。桑田复沧海，浩浩无终极。踟蹰白日暮，拂袖下昏黑。
将负瓢笠入金华从赤松三子游作
作者：胡应麟
朝代：明

三十六洞天，金华亦奇绝。古昔群真栖，云霞閟阊阖。赤松乘紫烟，皇氏憩丹穴。缅邈怀仙灵，栖迟表才杰。奕奕孝标生，漂流寄东越。长生本经世，不朽惟大业。伊余后千载，束发慕贤达。逝将辞垢氛，寻幽入林樾。大药倘可逢，雄词冀颃颉。异日骑双龙，携手轻六合。
将过娄江奉访王长公先柬二首
作者：胡应麟
朝代：明

西风船下越江湄，恍入三天问路岐。云满大罗朝宴日，雪飞中岳夜来时。千秋一钵劳先赠，万里孤筇愧后期。笑杀卢敖游汗漫，丹台咫尺是蓬池。片刺飞扬国士情，登龙迢递阖闾城。一身海岱依元礼，双眼云霄属正平。下里乍堪酬郢曲，中原能许问齐盟。莫言把臂词场晚，蹑蹻天门象纬迎。
将过娄江奉访王长公先柬二首·其一
作者：胡应麟
朝代：明

西风船下越江湄，恍入三天问路岐。云满大罗朝宴日，雪飞中岳夜来时。千秋一钵劳先赠，万里孤筇愧后期。笑杀卢敖游汗漫，丹台咫尺是蓬池。
将过娄江奉访王长公先柬二首·其二
作者：胡应麟
朝代：明

片刺飞扬国士情，登龙迢递阖闾城。一身海岱依元礼，双眼云霄属正平。下里乍堪酬郢曲，中原能许问齐盟。莫言把臂词场晚，蹑蹻天门象纬迎。
将进酒
作者：胡应麟
朝代：明

将进酒，乘飞龙，满引大白嘘长虹。舜百石，尧千钟，北斗奉杓南斗从。天瓢出沆瀣，大乐鸣笙镛。绡衣万玉女，绿发双仙童。左拍浮丘肩，侧睨容成公。百年三万六千日，一日不醉令我行步如龙钟。君不见泗上亭长隆准公，斩蛇逐鹿驱群雄。鸿门高会割巴蜀，肝肠郁郁长思东。结约五诸侯，伐楚彭城宫。一朝项氏自东至，五十六万如飘风。荥阳匍匐作降虏，何如饮酒来新丰。信陵宾客但墟墓，古木荒榛穴狐兔。平原毛遂骨已灰，黄金之馆生尘埃。何如一笑饮美酒，白眼横吞三百杯。长安桑落名最古，山东秋露清且苦。曲米云安远难得，若下吴兴近堪数。世人每病金华甘，此酒名高弘正间。只今天下贵三白，积薪后者常居前。盛衰好恶若反掌，时来不得论媸妍。太白三闾岂庸俗，一醉一醒操行独。醉者骑鲸上九天，醒者反葬蛟鼍腹。刘伶阮籍双酒狂，竹林牛饮称高阳。当时颇遭俗子骂，至今百代垂文章。今晨何晨夕何夕，炰鳖烹熊众宾集。觞行瑟作不暂停，玉椀银缸兴逾剧。三星在檐河汉入，扶桑茫茫日东出。安得八骏抟长风，烂醉瑶池三万日。
将进酒
作者：胡应麟
朝代：明
体裁：乐府曲辞

将进酒，乘飞龙，满引大白嘘长虹。舜百石，尧千钟，北斗奉杓南斗从。天瓢出沆瀣，大乐鸣笙镛。绡衣万玉女，绿发双仙童。左拍浮丘肩，侧睨容成公。百年三万六千日，一日不醉令我行步如龙钟。君不见泗上亭长隆准公，斩蛇逐鹿驱群雄。鸿门高会割巴蜀，肝肠郁郁长思东。结约五诸侯，伐楚彭城宫。一朝项氏自东至，五十六万如飘风。荥阳匍匐作降虏，何如饮酒来新丰。信陵宾客但墟墓，古木荒榛穴狐兔。平原毛遂骨已灰，黄金之馆生尘埃。何如一笑饮美酒，白眼横吞三百杯。长安桑落名最古，山东秋露清且苦。曲米云安远难得，若下吴兴近堪数。世人每病金华甘，此酒名高弘正间。只今天下贵三白，积薪后者常居前。盛衰好恶若反掌，时来不得论媸妍。太白三闾岂庸俗，一醉一醒操行独。醉者骑鲸上九天，醒者反葬蛟鼍腹。刘伶阮籍双酒狂，竹林牛饮称高阳。当时颇遭俗子骂，至今百代垂文章。今晨何晨夕何夕，炰鳖烹熊众宾集。觞行瑟作不暂停，玉碗银缸兴逾剧。三星在檐河汉入，扶桑茫茫日东出。安得八骏抟长风，烂醉瑶池三万日。
小园杏花烂漫与客携酒酌其下至醉
作者：胡应麟
朝代：明

墙头昨夜春风颠，醉著接䍦花下眠。东方欲曙忘晨飧，应门何客来翩翩。城东郭君履欲穿，手持三百青铜钱。要我为客开琼筵，水晶之壶白玉盘。银筝翠管张哀弦，吴姬度曲越女弹。相将载酒临西园，西园万树红照天。杏花朵朵含春烟，随风故落苍苔前。恍如红雪堆青钱，摘花浸酒酬清酣。主人劝客客不言，人生岂得长朱颜。眼前有酒不尽欢，参差白发来相缠。君不见相如卧病归文园，笑杀长安群少年。又不见子云寂寞耽草玄，日暮何人回酒船。何如醉挟双婵娟，玉山酩酊长花前。
小垂手
作者：胡应麟
朝代：明

锦帐出红绡，佳人斗步摇。缠头矜稚齿，入掌妒纤腰。帝子回鸾辂，天孙度鹊桥。莫嫌银漏短，甲煎彻明烧。
小憩长春圃作
作者：胡应麟
朝代：明

谷口云深护翠峦，科头长日对盘桓。一声山鸟夕阳堕，满榻长松生夏寒。
小斋宴起偶题
作者：胡应麟
朝代：明

午日照柴扃，先生宿酒醒。科头了无事，散步读黄庭。
小袛园怀囧伯逸季
作者：胡应麟
朝代：明

寂寞双林下，迟回一杖过。盛名犹宇宙，陈迹已山河。落月连枝远，悲风大树多。独将知己泪，烂漫洒青萝。
小饮昙阳观中呈两王先生作
作者：胡应麟
朝代：明

十年书札满林皋，先后青云识彩毫。海内文章司马擅，洛中才望士龙豪。一珠投处开尘榻，双璧联时坐缊袍。馀兴正狂那得尽，雪花从涨剡溪涛。
小饮杨思悦馆
作者：胡应麟
朝代：明

裘马飘零汉殿回，为君重上越王台。廿年萝薜玄亭老，一亩筼筜白社开。共醉不妨中圣酒，先登谁是大夫才。扬云世业犹堪守，莫羡平津到上台。
少与徐文学同馆万松别去二十四载一时诸子邈如晨星今秋邂逅武林因各举大白为寿题小绝以纪之
作者：胡应麟
朝代：明

一毡犹记共钱塘，举白持螯思未忘。二十四年弹指过，莫教容易赋河梁。
少傅赵公斋头烹供虎丘新茗适侯家以紫牡丹至清香艳色应接不遑即席二首
作者：胡应麟
朝代：明

杨花飘落遍天涯，十二雕阑散曙鸦。玉盌坐邀阳羡月，金盘驰送洛城霞。清香恍坠幽人席，艳色偏归上相家。入梦故园红紫遍，千峰寒瀑漱灵芽。楼头红日近扶桑，乳燕参差入画梁。雪乳乍分卢处士，天香元属魏平章。移来上苑非金谷，烹处中泠是玉堂。莫便清风生两腋，联翩倾国在明光。
少傅赵公斋头烹供虎丘新茗适侯家以紫牡丹至清香艳色应接不遑即席二首·其一
作者：胡应麟
朝代：明

杨花飘落遍天涯，十二雕阑散曙鸦。玉盌坐邀阳羡月，金盘驰送洛城霞。清香恍坠幽人席，艳色偏归上相家。入梦故园红紫遍，千峰寒瀑漱灵芽。
少傅赵公斋头烹供虎丘新茗适侯家以紫牡丹至清香艳色应接不遑即席二首·其一
作者：胡应麟
朝代：明
体裁：七言律诗

杨花飘落遍天涯，十二雕阑散曙鸦。玉碗坐邀阳羡月，金盘驰送洛城霞。清香恍坠幽人席，艳色偏归上相家。入梦故园红紫遍，千峰寒瀑漱灵芽。
少傅赵公斋头烹供虎丘新茗适侯家以紫牡丹至清香艳色应接不遑即席二首·其二
作者：胡应麟
朝代：明

楼头红日近扶桑，乳燕参差入画梁。雪乳乍分卢处士，天香元属魏平章。移来上苑非金谷，烹处中泠是玉堂。莫便清风生两腋，联翩倾国在明光。
少傅赵公遍出宋元及近时名画俱少傅手题纵观移日如行道山阴应接不暇纪以排律百六十言
作者：胡应麟
朝代：明

宿雾雕栏霁，轻烟画榻流。图书分太液，翰墨写瀛洲。玉轴标云汉，金函控斗牛。阶篁俄蔽夏，檐树迥生秋。叠障斜窥院，飞泉曲抱楼。虹霓悬佛刹，日月拱皇州。野老骑苍鹿，天人驾赤虬。遥空盘野鹤，别屿点沙鸥。翠幄藏青杏，朱房缀紫榴。洞庭霜后熟，阳羡雨前抽。五岳纾行步，千峰夹卧游。撩吟松径僻，逐望草亭幽。意态张吴幻，风神顾卫遒。名高黄秘监，秇绝李营丘。妙迹三车聚，清芬四座留。谛观殊未厌，花色堕帘钩。
少宰赵公拜相寄贺八章
作者：胡应麟
朝代：明

一夜求贤诏，欢呼万国同。谟谋咨大老，启沃仗元功。绝域车书会，中天剑舄崇。异时评太史，何羡帝臣风。翊运逢明主，匡时倚上材。尊荣逾四岳，宠渥重三台。瀫水初调鼎，华阳已筑台。早知霖雨泽，六合净炎埃。玉铉调贤佐，金瓯扈圣朝。群龙齐捧日，双凤各凌霄。大业皋夔近，荣名稷契遥。蓬莱云五色，烨烨近人飘。满目乾坤事，关心社稷臣。八荒悬密勿，九域藉经纶。煖阁调羹夜，平台赐宴辰。好将司马业，传播外番人。六馆推名德，三司备羽仪。麻宣鳷鹊殿，草辍凤凰池。礼乐重兴日，诗书再睹时。太平方有象，宁讶庙堂迟。凤诰辉纶綍，龙光切冕旒。坐调中极鼎，永作大川舟。八表清风被，三朝壮节留。长安贵游满，处处撤行驺。尚记临轩日，龙头曳佩环。帝心悬北斗，人望切东山。燮理阳春布，论思乙夜閒。万方伊葛想，翘首玉宸班。上相同心日，真儒佐命年。白麻初翊圣，黄阁骤招贤。吐握回三代，吹嘘动八埏。肯教扬马辈，头白卧林泉。
少宰赵公拜相寄贺八章·其一
作者：胡应麟
朝代：明

一夜求贤诏，欢呼万国同。谟谋咨大老，启沃仗元功。绝域车书会，中天剑舄崇。异时评太史，何羡帝臣风。
少宰赵公拜相寄贺八章·其七
作者：胡应麟
朝代：明

尚记临轩日，龙头曳佩环。帝心悬北斗，人望切东山。燮理阳春布，论思乙夜閒。万方伊葛想，翘首玉宸班。
少宰赵公拜相寄贺八章·其三
作者：胡应麟
朝代：明

玉铉调贤佐，金瓯扈圣朝。群龙齐捧日，双凤各凌霄。大业皋夔近，荣名稷契遥。蓬莱云五色，烨烨近人飘。
少宰赵公拜相寄贺八章·其二
作者：胡应麟
朝代：明

翊运逢明主，匡时倚上材。尊荣逾四岳，宠渥重三台。瀫水初调鼎，华阳已筑台。早知霖雨泽，六合净炎埃。
少宰赵公拜相寄贺八章·其五
作者：胡应麟
朝代：明

六馆推名德，三司备羽仪。麻宣鳷鹊殿，草辍凤凰池。礼乐重兴日，诗书再睹时。太平方有象，宁讶庙堂迟。
少宰赵公拜相寄贺八章·其八
作者：胡应麟
朝代：明

上相同心日，真儒佐命年。白麻初翊圣，黄阁骤招贤。吐握回三代，吹嘘动八埏。肯教扬马辈，头白卧林泉。
少宰赵公拜相寄贺八章·其六
作者：胡应麟
朝代：明

凤诰辉纶綍，龙光切冕旒。坐调中极鼎，永作大川舟。八表清风被，三朝壮节留。长安贵游满，处处撤行驺。
少宰赵公拜相寄贺八章·其四
作者：胡应麟
朝代：明

满目乾坤事，关心社稷臣。八荒悬密勿，九域藉经纶。煖阁调羹夜，平台赐宴辰。好将司马业，传播外番人。
少宰赵公还北寄送
作者：胡应麟
朝代：明

饯别列鹓鸿，悬腰剑色雄。台垣三殿近，冢宰二京同。禁树连云紫，庭花傍日红。扫门饶赋客，宁复叹飘蓬。
少岷山房为曾大参题
作者：胡应麟
朝代：明

积翠遥天挂玉台，少岷山色峙崔嵬。双溪云雾尊前合，六洞烟岚杖底回。阁上玄经中散卧，堂中诗句拾遗裁。从知胜槩堪游目，蹑屩何时万里来。
少年行
作者：胡应麟
朝代：明

翩翩游侠客，结束自名邦。过赵黄金百，游秦白璧双。鸣鞭中贵避，插羽右贤降。日暮名姬肆，飞花扑玉缸。
少年行五首
作者：胡应麟
朝代：明

匣底双龙斗色流，长安道上紫骅骝。燕姬二八弹筝坐，千树垂杨拂酒楼。平康归路欲黄昏，下马青蛾白玉尊。一曲菱歌挥袂去，月明装束候期门。五陵楼殿雪初消，玉勒翩翩意气骄。落日万家春草外，呼鹰遥过灞陵桥。甲第新开上苑边，满堂花色照婵娟。醉携如意阶前舞，七尺珊瑚碎画筵。调鞭徐傍夕阳亭，绣箙雕弧架雁翎。夹路万人齐指处，碧天遥堕海东青。
少年行五首·其一
作者：胡应麟
朝代：明

匣底双龙斗色流，长安道上紫骅骝。燕姬二八弹筝坐，千树垂杨拂酒楼。
少年行五首·其三
作者：胡应麟
朝代：明

五陵楼殿雪初消，玉勒翩翩意气骄。落日万家春草外，呼鹰遥过灞陵桥。
少年行五首·其二
作者：胡应麟
朝代：明

平康归路欲黄昏，下马青蛾白玉尊。一曲菱歌挥袂去，月明装束候期门。
少年行五首·其五
作者：胡应麟
朝代：明

调鞭徐傍夕阳亭，绣箙雕弧架雁翎。夹路万人齐指处，碧天遥堕海东青。
少年行五首·其四
作者：胡应麟
朝代：明

甲第新开上苑边，满堂花色照婵娟。醉携如意阶前舞，七尺珊瑚碎画筵。
少林浮屠秋溟行脚都下以姑布术持卷乞题赋赠
作者：胡应麟
朝代：明

麻衣道者术亲传，石室瑶编岂偶然。一钵旧携中岳顶，双灯今续大沩前。封侯定远宁无骨，入相刚成且问年。愧我黄扉头白早，丹青行辟四门贤。
屠纬真访睿父参知历朝真诸洞壑暂憩葛陂寄声盛氏兄弟渴欲不佞一过从乃余自临安归纬真发逾月矣赋此寄讯且期再至同入天台雁宕为汗漫之游
作者：胡应麟
朝代：明

洞口君携赤玉虬，湖堤余跃紫骅骝。四愁明月歌平子，八咏寥天问隐侯。上苑雕龙群彦绝，中原逐鹿几人留。桃花万树仙娥近，为报屠郎续旧游。
履素使君邀集衙斋中嗣君出迓仅五龄风仪韶润而衣裳楚楚如老成人赋赠二绝
作者：胡应麟
朝代：明

三尺龙渊掌上持，亭亭寒玉照风仪。机云漫自誇年少，又睹云间小陆奇。径寸骊珠夜色悬，衣裳楚楚画堂前。抽毫异日兰台坐，会学盈川赋浑天。
履素使君邀集衙斋中嗣君出迓仅五龄风仪韶润而衣裳楚楚如老成人赋赠二绝·其一
作者：胡应麟
朝代：明

三尺龙渊掌上持，亭亭寒玉照风仪。机云漫自誇年少，又睹云间小陆奇。
履素使君邀集衙斋中嗣君出迓仅五龄风仪韶润而衣裳楚楚如老成人赋赠二绝·其二
作者：胡应麟
朝代：明

径寸骊珠夜色悬，衣裳楚楚画堂前。抽毫异日兰台坐，会学盈川赋浑天。
山左侧小径扪萝入红光寺寺僧尽出独坐赞公房题十韵壁间
作者：胡应麟
朝代：明

西山四百寺，金银烂蓬岛。红光据绝颠，迥出千岫杪。香山既穷望，石磴上深杳。奇峰刺天出，势欲截飞鸟。凭高豁双眸，顿觉宇宙小。危龛贮金粟，亿万恣围绕。禅堂阒无人，黄叶净于扫。昙花吐优钵，香气达萝茑。悠然悟尘世，解脱何不早。会当携瓢笠，一息万缘了。
山麓游卧佛寺寺极宏焕金银夺目画廊数百千尺图大雄氏显化颠末备详僧寮花木弥靓幽支枕敧卧不觉日晏
作者：胡应麟
朝代：明

琳宫万山麓，势欲翔遥天。金扉烨宏敞，玉栋纷钩连。飞萝映禅室，古木藏玄关。奇花及灵果，布列森祇园。伟哉化人居，杰搆凌飞鸢。金身丈六强，證果示涅槃。修廊耀丹碧，粉墨流云烟。始疑张僧繇，或诧吴道元。穷源溯流派，一一图真诠。天魔亦俛伏，外道纷缠绵。感此三叹息，临风涕如潸。猥以无涯智，逐兹有尽年。何当蜡双屐，西入清凉山。杳然绝人累，乘化归竺乾。
岁杪送郑茂才北上
作者：胡应麟
朝代：明

北风动地捲行色，郑子辞家赴京邑。蹇驴欲踏东华尘，手挈空囊行不得。亲知遍谒乞斗水，往往白眼谁相识。男儿意气轻王侯，有身七尺那用忧。溪头握手拚一醉，骕骦且付黄公留。君不见来岁长安百花发，银鞍拥簇歌姬楼。
岩镇遇雨宿汪士能斋头檃括唐人绝句作续惆怅诗十二章
作者：胡应麟
朝代：明

骑鹤吹箫空月明，乱山风雨闭荒城。那曾一觉扬州梦，赢得青楼薄倖名。仙源何处觅琼浆，万朵飞红乱夕阳。莫怪桃花贪结子，芳菲元不为刘郎。
岩镇遇雨宿汪士能斋头檃括唐人绝句作续惆怅诗十二章·其一
作者：胡应麟
朝代：明

骑鹤吹箫空月明，乱山风雨闭荒城。那曾一觉扬州梦，赢得青楼薄倖名。
岩镇遇雨宿汪士能斋头檃括唐人绝句作续惆怅诗十二章·其二
作者：胡应麟
朝代：明

仙源何处觅琼浆，万朵飞红乱夕阳。莫怪桃花贪结子，芳菲元不为刘郎。
岭南祁羡仲以诗见贻赋答并问惟敬秘书
作者：胡应麟
朝代：明

南海祁生何卓荦，题书远寄吴天鹤。开缄恍对四百峰，片片罗浮白云落。年来岭表多词人，黎欧以后谁其伦。丈夫寸心在万古，那能龌龊随风尘。闻汝好吟兼好酒，一釂千钟世希有。黎生夙昔称酒狂，对汝还能剧饮否。高阳酒徒气若虹，有兴倘过兰陵东。不信今时酒殊绝，试问琅琊王长公。
岭南陈孔信贽其诗来谒报赠二章
作者：胡应麟
朝代：明

何物元龙少，囊携绝妙词。百篇难汝弟，一字愧吾师。剑击要离冢，壶倾泰伯祠。钱塘万家雪，只棹慰相思。骤发扁舟兴，佯狂到海涯。诗成筒寄草，梦断笔生花。把赠罗浮雪，回看茂苑霞。鲈乡亭下馆，归路欲栖鸦。
岭南陈孔信贽其诗来谒报赠二章·其一
作者：胡应麟
朝代：明
体裁：五言律诗

何物元龙少，囊携绝妙词。百篇难汝弟，一字愧吾师。剑击要离冢，壶倾泰伯祠。钱塘万家雪，只棹慰相思。
岭南陈孔信贽其诗来谒报赠二章·其二
作者：胡应麟
朝代：明

骤发扁舟兴，佯狂到海涯。诗成筒寄草，梦断笔生花。把赠罗浮雪，回看茂苑霞。鲈乡亭下馆，归路欲栖鸦。
岭右张使君辟园城中台榭池沼皆桂林胜绝处予闻窃向往焉赋得六题 其一 清虚阁
作者：胡应麟
朝代：明

露暧长空片月流，阑干十二倚丹丘。千山霁色飘银殿，万顷寒光抱玉楼。曳杖迥疑天柱过，吹笙长忆广陵游。当年莫奏开元曲，灿烂星河落翠裘。
岭右张使君辟园城中台榭池沼皆桂林胜绝处予闻窃向往焉赋得六题 其三 凤台岭
作者：胡应麟
朝代：明

叠岭高盘挂夕霏，云光雾色乱侵衣。双鸾夹汉青疑坠，万鹫摩空翠欲飞。北望星辰悬帝座，西来水石护禅扉。他时倘共商山客，日荷长镵赋采薇。
岭右张使君辟园城中台榭池沼皆桂林胜绝处予闻窃向往焉赋得六题 其二 丛芳馆
作者：胡应麟
朝代：明

曲曲雕阑面面霞，何如蓬岛问仙家。客来精舍谈双树，人倚名园坐百花。翠合暮云流藻井，红分朝日上檐牙。啼莺满径壶觞在，长伴羊裘阅岁华。
岭右张使君辟园城中台榭池沼皆桂林胜绝处予闻窃向往焉赋得六题 其五 霁虹桥
作者：胡应麟
朝代：明

渌水微茫涨碧空，佳期谁向大堤同。冰轮两岸飞明月，玉柱三天驾彩虹。殿阁半浮朱舫外，笙箫时出画阑东。宜人最是新秋色，十里芙渠一夜风。
岭右张使君辟园城中台榭池沼皆桂林胜绝处予闻窃向往焉赋得六题 其六 三台石
作者：胡应麟
朝代：明

突兀群峰倚碧台，如登方丈入蓬莱。天垂象纬三辰列，日射云霞五岳回。几夜汉槎孤泛到，何年秦策并驱来。从知帝梦思良弼，莫讶商岩产异才。
岭右张使君辟园城中台榭池沼皆桂林胜绝处予闻窃向往焉赋得六题 其四 来鹤池
作者：胡应麟
朝代：明

喷玉千寻望转奇，平开十亩漾涟漪。閒花弄色全依砌，古木丛阴半入池。云合四山龙起夜，露浓三径鹤来时。吹笙自是神仙客，暂逐双凫到凤墀。
岭右张使君辟园城中台榭池沼皆桂林胜绝处予闻窃向往焉赋得六题·清虚阁
作者：胡应麟
朝代：明

露暧长空片月流，阑干十二倚丹丘。千山霁色飘银殿，万顷寒光抱玉楼。曳杖迥疑天柱过，吹笙长忆广陵游。当年莫奏开元曲，灿烂星河落翠裘。曲曲雕阑面面霞，何如蓬岛问仙家。客来精舍谈双树，人倚名园坐百花。翠合暮云流藻井，红分朝日上檐牙。啼莺满径壶觞在，长伴羊裘阅岁华。叠岭高盘挂夕霏，云光雾色乱侵衣。双鸾夹汉青疑坠，万鹫摩空翠欲飞。北望星辰悬帝座，西来水石护禅扉。他时倘共商山客，日荷长镵赋采薇。喷玉千寻望转奇，平开十亩漾涟漪。閒花弄色全依砌，古木丛阴半入池。云合四山龙起夜，露浓三径鹤来时。吹笙自是神仙客，暂逐双凫到凤墀。渌水微茫涨碧空，佳期谁向大堤同。冰轮两岸飞明月，玉柱三天驾彩虹。殿阁半浮朱舫外，笙箫时出画阑东。宜人最是新秋色，十里芙渠一夜风。突兀群峰倚碧台，如登方丈入蓬莱。天垂象纬三辰列，日射云霞五岳回。几夜汉槎孤泛到，何年秦策并驱来。从知帝梦思良弼，莫讶商岩产异才。
嵩山歌
作者：胡应麟
朝代：明

君不见嵩高之山，高高出天半。万古扶舆结葱旧，孤标突兀回日星，秀出苍茫界河汉。恍疑帝遣夸娥负中岳，掷向东南镇磅礴。又疑巨灵一夜排风雷，空中掣此青崔嵬。仰观宇宙豁，俯瞰沧溟开。天倾锦绣壁，地涌金银台。飞鸟不敢度，猿猱为之摧。层峦叠崿何奇哉，倒影下坠扶桑隈。会稽秦望相去但咫尺，赤城天目左右罗列如浮埃。绝壑迤逦，飞梁萦洄。空青水碧，划然蓬莱。天仙跨鸾鹄，时时下九垓。遥峰插天更奇绝，天柱嵯峨象纬列。云是嵩高列峰三十六，其一飞来堕吴越。参差太华十丈莲，重叠娥眉万年雪。云中之君纷纷拾瑶草，散发长歌弄明月。朝来忽见黄帝车，方明前导昌㝢趋。七圣尽迷襄城辙，却望天坛寻故庐。顷刻笙歌起岩际，白鹤凌空舞瑶砌。乃是缑山王子乔，金支翠旗朝玉帝。真人一去不复还，玉书灵笈埋空山。俗流往往轻飞仙，不见此后三千年，少室山人结庐长啸卧其巅。峰头一室但盈丈，大易黄庭坐相傍。紫芝空谷纷葳蕤，真气关门浩排荡。朝飧玉池露，夜濯金屑泉。明霞翼我体，白云怡我颜。山灵候余户，跂息不得眠。一行卧此三十载，上元夫人时往还。俯视城郭真嚣烦，缟衣素氅何翩翩，乘风几欲凌苍烟。胡为羽驾尚踯躅，惆怅孤峰夕阳落。仰天大笑寒风生，徙倚青藜望名岳，无乃未践三花诺。寄言广成子、浮丘公，吾将跨白鹿、骑苍龙，访尔三十六峰中。横绝具茨凌空同，归来却卧此峰上，千年一视轻鸿濛。
嵩山歌
作者：胡应麟
朝代：明
体裁：古风

君不见嵩高之山，高高出天半。万古扶舆结葱旧，孤标突兀回日星，秀出苍茫界河汉。恍疑帝遣夸娥负中岳，掷向东南镇磅礴。又疑巨灵一夜排风雷，空中掣此青崔嵬。仰观宇宙豁，俯瞰沧溟开。天倾锦绣壁，地涌金银台。飞鸟不敢度，猿猱为之摧。层峦叠崿何奇哉，倒影下坠扶桑隈。会稽秦望相去但咫尺，赤城天目左右罗列如浮埃。绝壑迤逦，飞梁萦洄。空青水碧，划然蓬莱。天仙跨鸾鹄，时时下九垓。遥峰插天更奇绝，天柱嵯峨象纬列。云是嵩高列峰三十六，其一飞来堕吴越。参差太华十丈莲，重叠娥眉万年雪。云中之君纷纷拾瑶草，散发长歌弄明月。朝来忽见黄帝车，方明前导昌宇趋。七圣尽迷襄城辙，却望天坛寻故庐。顷刻笙歌起岩际，白鹤凌空舞瑶砌。乃是缑山王子乔，金支翠旗朝玉帝。真人一去不复还，玉书灵笈埋空山。俗流往往轻飞仙，不见此后三千年，少室山人结庐长啸卧其巅。峰头一室但盈丈，大易黄庭坐相傍。紫芝空谷纷葳蕤，真气关门浩排荡。朝飧玉池露，夜濯金屑泉。明霞翼我体，白云怡我颜。山灵候余户，跂息不得眠。一行卧此三十载，上元夫人时往还。俯视城郭真嚣烦，缟衣素氅何翩翩，乘风几欲凌苍烟。胡为羽驾尚踯躅，惆怅孤峰夕阳落。仰天大笑寒风生，徙倚青藜望名岳，无乃未践三花诺。寄言广成子、浮丘公，吾将跨白鹿、骑苍龙，访尔三十六峰中。横绝具茨凌空同，归来却卧此峰上，千年一视轻鸿濛。
巧巧素素皆薛生名也而字特未称余与行父定议曰瑶英庶于二名不偏亦以古有兹字也
作者：胡应麟
朝代：明

翩翩长袖越罗轻，玉骨冰肌照眼明。莫道元家人已去，千秋重睹薛瑶英。
巫山高
作者：胡应麟
朝代：明

阳台出天半，高压大江湄。暮雨连三峡，朝云合九疑。猿啼青嶂急，鸟度翠屏迟。莫作峰头梦，魂迷十二时。
己夘仲秋复当计偕北上以家母病不赴与诸友言别四首
作者：胡应麟
朝代：明

荏苒岁时迈，蟪蛄鸣前庭。大火倏西流，白露中夜零。公车有程期，仆夫戒我行。州郡忝招邀，闾里相送迎。肃肃同袍侣，命驾来林坰。各言休明世，努力事遐征。夕当辞室家，明当赴神京。神京岂不遥，阊阖造中天。金茎夹广陌，玉陛蒐群贤。幸生唐虞代，况逢强盛年。徘徊高堂病，一卧垂十年。既无稚子娱，亦寡群从援。椿庭渺何许，万里越南滇。感此去住怀，戚戚摧心颜。戚戚徒尔为，兴文各踟蹰。夙昔慕巢由，散发箕颍隅。矧兹乌鸟情，能不怀倚闾。令伯惟承欢，王阳实回车。亦知轩盖荣，方寸寡所愉。愿言青云客，矫翼升天衢。君子游岩廊，小人安敝庐。敝庐亦何有，有稼复有萱。旭日丽遥岑，清风濯林园。问寝趣庭帏，进膳列芳鲜。虽无黻冕贵，彩服欢慈颜。板舆历高台，丝竹罗长筵。踟蹰禽鸟声，映荫林木繁。俯仰中所欲，百岁聊自全。
己夘仲秋复当计偕北上以家母病不赴与诸友言别四首·其一
作者：胡应麟
朝代：明

荏苒岁时迈，蟪蛄鸣前庭。大火倏西流，白露中夜零。公车有程期，仆夫戒我行。州郡忝招邀，闾里相送迎。肃肃同袍侣，命驾来林坰。各言休明世，努力事遐征。夕当辞室家，明当赴神京。
己夘仲秋复当计偕北上以家母病不赴与诸友言别四首·其三
作者：胡应麟
朝代：明

戚戚徒尔为，兴文各踟蹰。夙昔慕巢由，散发箕颍隅。矧兹乌鸟情，能不怀倚闾。令伯惟承欢，王阳实回车。亦知轩盖荣，方寸寡所愉。愿言青云客，矫翼升天衢。君子游岩廊，小人安敝庐。
己夘仲秋复当计偕北上以家母病不赴与诸友言别四首·其二
作者：胡应麟
朝代：明

神京岂不遥，阊阖造中天。金茎夹广陌，玉陛蒐群贤。幸生唐虞代，况逢强盛年。徘徊高堂病，一卧垂十年。既无稚子娱，亦寡群从援。椿庭渺何许，万里越南滇。感此去住怀，戚戚摧心颜。
己夘仲秋复当计偕北上以家母病不赴与诸友言别四首·其四
作者：胡应麟
朝代：明

敝庐亦何有，有稼复有萱。旭日丽遥岑，清风濯林园。问寝趣庭帏，进膳列芳鲜。虽无黻冕贵，彩服欢慈颜。板舆历高台，丝竹罗长筵。踟蹰禽鸟声，映荫林木繁。俯仰中所欲，百岁聊自全。
布帆行寄徐使君
作者：胡应麟
朝代：明

吾家大罗上，绝顶增城楼。醒逐东方生，窃桃瀛海头。罡风起八极，吹堕苍精虬。支机隔银汉，织女忘牵牛。男儿意气凌千秋，如椽十丈轻王侯。兰陵美酒三万斛，百觚一饮眠糟丘。吴娃越童两绰约，妆成累月弹箜篌。参差狂态发中座，不告妻子乘扁舟。山阴夜半六花绽，雪片纷纷堕高岸。戴家慵夫唤不应，载得西施若耶畔。五湖汎宅天茫茫，九疑合沓连高唐。巫娥握手呼宋玉，朝云暮雨啼英皇。北望宸居建章起，西笑长安兴难已。大江东下飞寒涛，南顾洪河疾流矢。乱山芒砀寻真龙，咄咄新丰亭长公。甘言鼎镬绐父老，弯弧反躬如逢蒙。谷城酹留侯，缅怀游赤松。胡颜教隆准，背约追重瞳。侵寻楚事去，垓下贪天功。时无轩辕帝，竖子皆英雄。乃知畴昔广武叹，步兵衡鉴悬秋空。丈夫白眼甘恸哭，忍将涸辙行途穷。彭城困阨古来有，踯躅徐卿望余久。尊前片诺肝胆倾，苦忆忘年竹林友。楼船一借张孝廉，勃窣犹堪事奔走。齐滕鲁卫遵遗墟，极目黄河蓟门柳。蹇驴蹩躠窥蓬莱，华阳碣石俱尘霾。道傍叱咤鲁句践，白虹怒吼昭王台。左掣雕龙右屠狗，乾坤嚄唶双青鞋。俗流惊怪颇欲杀，先生玩弄如庸孩。故园松菊渺何处，拂衣长啸吟归来。亲舍夷犹太行麓，抱膝躬耕事樵牧。长镵谷口时逍遥，点缀鱼虾伴麋鹿。石羊成队闲金华，丹崖翠壁流胡麻。支机却访鹊桥畔，寻源直驾昆崙槎。长洲宫阙闭荒苑，潮打空城秣陵晚。垆头谁问太白星，六代残碑吊苍藓。夕阳伫桃叶，双桨沿前溪。莫愁卢家妇，邀我长干西。临春结绮蔓狐兔，白门禾黍空高低。笑杀当时景阳井，三人贯索如连鸡。瓜步旌旗迥回合，灯火邗沟互明灭。珠帘十里歌吹浓，一派箫声广陵月。青楼宿紫薇，绣幕围罗衣。征夫念长路，明发临淮圻。使君弹指诧历岁，大纛高牙坐相慰。布帆不厌长康痴，安稳行人出徐沛。嗟余畏路频远游，羡汝急流真勇退。挂冠神武殊匆匆，黯淡乡心入鲈鲙。砍鲈鲙，匀秋霜，张锦席，浮沧浪。大姑迓客来南康，小姑送客过浔阳。武昌黄鹤为君下，阑干百尺摩青苍。买得秦人避秦地，夹堤红树回渔郎。拂衣偃息武陵洞，白云如絮萦轩窗。人生俯仰贵适意，筑宫冲漠朝羲皇。危亭四顾象纬列，九玄琼笈罗缥缃。噫吁使君卧岂得，绿野平泉漫营室。苍生四海唇嗷嗷，翘首经纶帝三锡。司空治水魍魉愁，太尉登坛鬼神泣。降生名世讵偶然，突兀麒麟候颜色。庙堂计日诹雄图，扫除日本平海隅。天吴窜迹海若徙，鸡林重译来长途。勋庸奕奕树彝鼎，飘然一苇还菰芦。三千行圆八百就，刀圭入口升蓬壶。此际胡生满谪籍，香案仍居玉皇侧。大鹏希有行相逢，浩荡扶摇骋八翼。营营下土同蜉蝣，天上宁知总旧识。蟠桃尽摘玄圃霞，烂漫瑶池醉千日。
席上戏为崔孝廉赠所欢
作者：胡应麟
朝代：明

妖姬年二八，艳色妒名花。莫问张君瑞，崔莺是婿家。
席上送童子鸣游衡山得踪字
作者：胡应麟
朝代：明

蹑蹻初寻七十峰，乱山秋色傍行踪。中天翠削芙蓉秀，绝障青含薜荔重。金检自探神禹策，丹台谁辨祝融封。登临忆尔层云上，杖底千岩落暮钟。
幔亭云气图寿陈徵君作
作者：胡应麟
朝代：明

当年词笔擅灵光，白首青袍厌旧行。曳杖少游行下泽，吹篪仲举在长杨。庭前玉树森兰桂，阙下琼花忆棣棠。笑指幔亭归路近，铁船高系白云乡。
幔亭云气歌为督学滕公作
作者：胡应麟
朝代：明

君不见武夷之峰高插天，幔亭玉女腾苍烟。层峦列嶂三十六，相传秦代巢真仙。狂风怒号沧海立，海水蹴日日欲没。峰头云雾长晦冥，青虬赤鲤当昼集。蓬莱东望若可招，贝阙珠宫浮巨鳌。纷纷群帝持绛节，扬雷激电朝丹霄。兹山形势实奇绝，紫气迢迢亘吴越。扶桑万丈渤澥低，齐州九点乾坤狭。溪流屈曲环清沙，绯桃夹岸蒸红霞。鸾鹤翱翔度空谷，猿猱寂历啼山家。危岩绝磴倚石壁，去天冉冉不盈尺。仰视列星河汉垂，下窥飞鸟松萝黑。药炉经窟多遐踪，苏门高步随韩终。霞光半落锦绣座，日色返射金银宫。仙居缥缈隔人世，环佩飘飖落云际。半夜天鸡绝顶鸣，清秋石马凌空系。杂花幽草何芊绵，松枝柏叶皆堪餐。洞前三女不相待，彷佛麻姑留翠鬟。祝融梁父空郁律，太乙终南自腾掷。遍观岂若兹山奇，寥泬清虚閟灵迹。真人度世三千秋，俯看人代如浮沤。朅来欲济生民困，拂衣长啸离丹丘。金书玉检秘空麓，鹤驭鸾骈罢驰逐。一朝乘蹻来东南，手挽江河障平陆。眼中轩冕如埃尘，葛洪王远时相闻。清梦常随岩际月，幽怀每逐洞中云。即今宇宙须真宰，拭目经纶横四海。漫劳黄帝访空同，暂借庚桑居畏垒。武夷山，何苍苍，真人下阊阖，草木无辉光。他时簪笏升岩廊，致君尧舜追虞唐。却驾白鹿还仙乡，天齐地久长无疆。
幔亭篇答黄文学尧衢
作者：胡应麟
朝代：明

黄生起南服，摛藻自弱冠。蝉噪薄隋梁，龙跃躏秦汉。大言或元封，小咏亦贞观。宛宛乐府词，珠玑烨璀璨。畸游闽海上，独抱延平剑。九曲浮清泠，九漈吟泮涣。飞扬大江楫，踯躅广武战。何哉九合勋，桓文谬推赞。前茅受旗鼓，中权属坛坫。穆穆清风颂，寄我剧三叹。呜呼哲人颓，往事涕如霰。琅琊玄草绝，丰社白榆散。阳春怅谁和，长夜邈难旦。灼灼倾城姝，昭阳擅飞燕。凌云羽翮就，泽雾文彩变。大鹏遇希有，八极眇一盼。将无笑鸴鸠，会有嘲斥鴳。俗士迷前筹，达人炳遐算。奇峰三十六，一一造天半。为报武夷君，广张幔亭燕。
幼于园中听歌
作者：胡应麟
朝代：明

一径蓬蒿入，层台面绿波。客携桑落酒，人倚柘枝歌。夕露更衣堕，晨星襆被过。五湖花照眼，蚤晚著渔蓑。
幼于所欢王姬携酒饯别戏酬以小诗
作者：胡应麟
朝代：明

最爱风流黄四娘，偏能问字浣花堂。他年细检成都札，犹恐才人是洛阳。
幼于留寓曲水园张九卿周懋修钱功父黄仲华赵凡夫吾君先后过访赋赠此章
作者：胡应麟
朝代：明

屐齿纷纷破绿苔，争携流水入平台。清风骤拥三高至，明月仍将二妙来。西第琴书惭浪客，南皮觞咏尽词才。春晴定卜沧浪墅，不厌相过暮百回。
幼识歌者何生一别廿载相对怃然为题一绝
作者：胡应麟
朝代：明

回首高阳二十年，何戡重对各潸然。渭城是处殷勤唱，遮莫明朝送画船。
幽州马行客歌
作者：胡应麟
朝代：明

恼杀燕台騧，发足千里远。只解驮郎行，不解送郎转。
广三妇艳四首
作者：胡应麟
朝代：明

大妇出姬姜，族望不可加。中妇出燕赵，容色鲜如花。小妇出吴越，盈盈娇浣纱。丈人但安坐，四海方为家。大妇字若兰，深闺理流黄。中妇字罗敷，陌上行采桑。小妇字莫愁，盈盈居画堂。丈人但安坐，满目饶春光。大妇出迎客，二十颇有馀。中妇起持觞，二九曳罗襦。小妇坐鸣筝，二八正敷腴。丈人但行乐，南面安得如。大妇年十九，高堂坐摴蒱。中妇方十七，明琼角呼卢。小妇正十五，青春独当垆。丈人但行乐，何羡执金吾。
广三妇艳四首·其一
作者：胡应麟
朝代：明

大妇出姬姜，族望不可加。中妇出燕赵，容色鲜如花。小妇出吴越，盈盈娇浣纱。丈人但安坐，四海方为家。
广三妇艳四首·其三
作者：胡应麟
朝代：明

大妇出迎客，二十颇有馀。中妇起持觞，二九曳罗襦。小妇坐鸣筝，二八正敷腴。丈人但行乐，南面安得如。
广三妇艳四首·其二
作者：胡应麟
朝代：明

大妇字若兰，深闺理流黄。中妇字罗敷，陌上行采桑。小妇字莫愁，盈盈居画堂。丈人但安坐，满目饶春光。
广三妇艳四首·其四
作者：胡应麟
朝代：明

大妇年十九，高堂坐摴蒱。中妇方十七，明琼角呼卢。小妇正十五，青春独当垆。丈人但行乐，何羡执金吾。
应挥使招集坐中北乐侑觞赋谢
作者：胡应麟
朝代：明

燕寝清香散鹤群，玳筵霞色坐絪缊。蹁跹舞袖花间出，嘹喨歌喉竹下闻。旅梦乍回燕邸月，乡心犹共越溪云。凭高试望东南气，灿烂明星拂剑文。
应麟自髫丱即辱大司空朱公赏识兹公将南归不胜恋恋谨再赋七言二章
作者：胡应麟
朝代：明

刊木当年夏后才，乞归优诏下蓬莱。黄河万里昆崙静，紫气双帆碣石来。北海琴尊初寄傲，东山杖屦暂徘徊。莫言五老云松近，斗色峥嵘照上台。十载讴歌扈圣君，三朝出入冠人群。华夷并切姬公望，河洛长思大禹勤。赐履燕台晨动色，悬车庐岳暮生云。犹怜越客干将在，拂拭寒光射斗文。
应麟自髫丱即辱大司空朱公赏识兹公将南归不胜恋恋谨再赋七言二章·其一
作者：胡应麟
朝代：明

刊木当年夏后才，乞归优诏下蓬莱。黄河万里昆崙静，紫气双帆碣石来。北海琴尊初寄傲，东山杖屦暂徘徊。莫言五老云松近，斗色峥嵘照上台。
应麟自髫丱即辱大司空朱公赏识兹公将南归不胜恋恋谨再赋七言二章·其二
作者：胡应麟
朝代：明

十载讴歌扈圣君，三朝出入冠人群。华夷并切姬公望，河洛长思大禹勤。赐履燕台晨动色，悬车庐岳暮生云。犹怜越客干将在，拂拭寒光射斗文。
庚辰夏五月念之二日余三旬初度也碌碌尘土加以幽忧之疾靡克自树俯仰今昔不胜感慨信笔抒怀六百字
作者：胡应麟
朝代：明

浮生寄天地，瞬息如风霆。回首尘埃中，倏已三十龄。家人庆初度，浆酒罗前庭。宁知志士怀，百忧中坐并。粤惟肃皇世，婺女流星精。休祯兆前梦，抱送锡嘉名。三冬学颇足，抽翰预时英。才非正平敌，赋夺文考声。垂髫谒帝里，弱冠栖神京。散发昭王台，万象愁凭凌。悲歌问屠狗，击筑偕荆卿。郭隗岂佳士，乐生徒老兵。登高望幽蓟，长啸卢龙营。风吹大漠雪，乱洒寥天青。盛时方罢战，绝塞无王庭。徒令终童策，默默不得鸣。萧条对裋褐，激烈投长缨。飞书入词社，授简罗簪缨。群公竞识面，大匠遥寻盟。清谈堕玉尘，剧饮呼长鲸。华阳莽空阔，碣石高峥嵘。千言照白日，只字悬青冥。风尘一朝异，聚散如流萍。衣冠竞祖道，却出长安城。含凄问歧路，息驾还林坰。袖中两龙剑，错落埋寒星。穷年卧深巷，白眼横柴荆。时人不解识，往往呼狂生。咄嗟大运谬，采药寻仙灵。翛然负瓢笠，独往事遐征。绝壁耸天姥，飞梁横赤城。千花镜湖绿，万树钱塘明。金华最咫尺，兰阴穷绝陉。道逢牧羊子，恍忽黄初平。将随赤松去，永与尘世冥。宁知浣纱地，物色来娉婷。飞扬腼前事，佔毕起浮名。低头拂残蠹，眯目囊流萤。虽勤伯乐顾，岂投国士情。匪乏钟期知，流水难为音。迟回十年内，强半居敧倾。雌黄逐儿辈，粉黛随优伶。南宫籍初上，东山意弥醒。横金亦何有，拖王非吾诚。逡巡计偕岁，屏迹留家庭。为园寄莽苍，凿沼浮清泠。含菽奉高堂，酿秫邀同盟。芳春怆庭树，雪夜怀原鸰。宁乖四方志，实恐壮节零。遘兹悬弧始，涕泪摧生平。恋旧迹已往，感来念逾婴。昔居少年坐，今为强者形。容颜渐凋落，齿发非神明。千秋竟何以，百岁讵足营。茕茕六尺躯，皇皇五鼎荣。岂无箕山穴，亦有谷口扃。逝将守初服，毕世穷遗经。鸿裁列琬琰，大业垂丹青。藏书遍五岳，濯足凌沧溟。却招两黄鹄，万里还瑶京。
废寺十首
作者：胡应麟
朝代：明

寺敞千峰入，桥危一径通。白牛遗汉像，苍鼠窜唐宫。劫火颓垣外，阴燐坏灶中。南朝四百八，成住尽虚空。阶基元晋代，栋宇自梁年。草阁萤潜住，绳床鹿借眠。荒碑沈乱石，废沼咽寒泉。拟唤庐山衲，开山种白莲。双林遗古佛，六代几残僧。画壁全封藓，香厨半压藤。池荒萤乱入，塔坏蚁频登。一杖圭峰老，犹谈大小乘。浮踪仍岳麓，旧宅寄岷峨。摩诘终年病，文殊信宿过。池幽霜坠栗，洞古雪封萝。一塔危崖上，人传舍利多。落落蒲团好，遥遥竹杖来。寺寒千嶂入，门净两湖开。古砌风鸣叶，阴廊露滴苔。若为论去住，千劫总浮埃。松风随曳杖，伏翼走危栏。古寺何年废，空门尽日寒。流泉交井灶，坠雪拥林峦。欲叩西来意，寥寥竺法兰。翛然天姥外，断绝世人知。老桧穿崖长，寒松抱石敧。钵残呼鼠共，床朽倩龟支。一衲都忘老，云房自在披。叠岭飞丹鹫，残碑记赤乌。山风寒梵远，水月夜禅孤。瀑洒林长润，岩倾树半枯。閒阶蔓苍藓，恍惚旧金铺。禅堂馀结搆，破衲挂林樊。宿雾沈荒井，秋河没断垣。杉深时坠鹘，果熟乍闻猿。寂寂拈花手，应悲末法繁。寂寞空王座，萧森佛子庐。蛛丝萦石屋，虎迹印山厨。火灭天然后，灯残慧可馀。悠然念尘世，昏黑重踟蹰。
废寺十首·其一
作者：胡应麟
朝代：明

寺敞千峰入，桥危一径通。白牛遗汉像，苍鼠窜唐宫。劫火颓垣外，阴燐坏灶中。南朝四百八，成住尽虚空。
废寺十首·其七
作者：胡应麟
朝代：明

翛然天姥外，断绝世人知。老桧穿崖长，寒松抱石敧。钵残呼鼠共，床朽倩龟支。一衲都忘老，云房自在披。
废寺十首·其三
作者：胡应麟
朝代：明

双林遗古佛，六代几残僧。画壁全封藓，香厨半压藤。池荒萤乱入，塔坏蚁频登。一杖圭峰老，犹谈大小乘。
废寺十首·其九
作者：胡应麟
朝代：明

禅堂馀结搆，破衲挂林樊。宿雾沈荒井，秋河没断垣。杉深时坠鹘，果熟乍闻猿。寂寂拈花手，应悲末法繁。
废寺十首·其二
作者：胡应麟
朝代：明

阶基元晋代，栋宇自梁年。草阁萤潜住，绳床鹿借眠。荒碑沈乱石，废沼咽寒泉。拟唤庐山衲，开山种白莲。
废寺十首·其五
作者：胡应麟
朝代：明

落落蒲团好，遥遥竹杖来。寺寒千嶂入，门净两湖开。古砌风鸣叶，阴廊露滴苔。若为论去住，千劫总浮埃。
废寺十首·其八
作者：胡应麟
朝代：明

叠岭飞丹鹫，残碑记赤乌。山风寒梵远，水月夜禅孤。瀑洒林长润，岩倾树半枯。閒阶蔓苍藓，恍惚旧金铺。
废寺十首·其六
作者：胡应麟
朝代：明

松风随曳杖，伏翼走危栏。古寺何年废，空门尽日寒。流泉交井灶，坠雪拥林峦。欲叩西来意，寥寥竺法兰。
废寺十首·其十
作者：胡应麟
朝代：明

寂寞空王座，萧森佛子庐。蛛丝萦石屋，虎迹印山厨。火灭天然后，灯残慧可馀。悠然念尘世，昏黑重踟蹰。
废寺十首·其四
作者：胡应麟
朝代：明

浮踪仍岳麓，旧宅寄岷峨。摩诘终年病，文殊信宿过。池幽霜坠栗，洞古雪封萝。一塔危崖上，人传舍利多。
度辽行再送万中丞
作者：胡应麟
朝代：明

山西万侯真丈夫，豪名七世闻匈奴。虎头燕颔铁作肤，弱龄猛气吞于菟。担簦挟策游天都，赤手欲把苍生扶。九重含笑留操觚，一麾重镇分铜符。念年大白挥酡酥，雄心日夜驰伊吾。渔阳鼙鼓动地呼，至尊辍饭思良谟。仓皇颇牧勤朝晡，玺书十道飞平卢。紫貂三锡来屠苏，清酒黄封传玉壶。酒酣耳热声呜呜，掷杯慷慨登长途。貔貅十万听援枹，鹅鹳三千随渡泸。八百家丁操仆姑，甲光耀日天模糊。朝鲜箪食歌来苏，王京一扫空萑苻。楼船鸭绿江平铺，长驱海若縻侏儒。釜山对马风摧枯，西飞清政魂先徂。六十六岛追逃逋，行长骨碎行头颅。生擒关白如蝼蛄，金人夹道陈休屠。至尊前殿临赐餔，子孙奕奕封金吾。河山带砺名公孤，一编黄石垂孙吴，山西万侯真丈夫。
座中有名莲萼者持扇乞题即席赋
作者：胡应麟
朝代：明

烂漫芙蓉色，居然似六郎。朝云团翠盖，夜月舞红裳。景夺前溪丽，香飞太液长。空令李供奉，极目紫骝傍。
座中赠吴隐君
作者：胡应麟
朝代：明

梵刹金银布，人天下夕阳。菩提千界净，荷芰六时芳。渺漫恒河筏，蹉跎劫海航。凭君畏垒下，一授卫生方。
康山人裕卿
作者：胡应麟
朝代：明

握手孤云尔共论，不堪岐路倒芳尊。经年暮雪栖燕市，一片春霞阻石门。江上鸿书谁赋别，天涯龙剑早酬恩。芦花夜夜扁舟色，愁绝青山绕梦魂。
康裕卿山人移居
作者：胡应麟
朝代：明

燃桂生涯尽，飞蓬旅迹多。地偏馀水石，乡远隔关河。夜帐悲猿鹤，春山怨薜萝。萧条剡溪宅，风雪近谁过。
康裕卿挈家临安仅一子复丧为诗唁之
作者：胡应麟
朝代：明

白发携家傍五湖，红颜何意杳先徂。一抔泪向延陵尽，十口心悬伯道孤。种玉尚看回暮景，投珠那忍忆长途。西风独夜？啼切，可道东门恨有无。
康裕卿挈家临安仅一子复丧为诗唁之
作者：胡应麟
朝代：明
体裁：七言律诗

白发携家傍五湖，红颜何意杳先徂。一抔泪向延陵尽，十口心悬伯道孤。种玉尚看回暮景，投珠那忍忆长途。西风独夜�啼切，可道东门恨有无。
廿载前读王汝化诗已意其为古人迩晤李本建乃知此公仅百龄尚无恙也因赋一律寄之
作者：胡应麟
朝代：明

磊落王宫翰，青编入梦频。那知三楚客，遍阅五朝人。艺圃占灵药，词林颂大椿。前村武陵洞，相对几遗民。
张中丞助父两以书寄余余亦两书寄助父而皆不达郎君后之都下再得手札赋此奉酬
作者：胡应麟
朝代：明

廿载梁园望目勤，西风林叶转纷纭。浮沈殷羡书中字，明灭荆卿剑上文。地尽中原惟片雪，天长南国有飞云。悲歌屠狗燕台事，寂寞年来未易闻。
张仲立过访舟中邀集新居奉赠二律
作者：胡应麟
朝代：明

修竹千竿蔽草庐，蓬蒿一径共踌躇。囊倾记室三都外，架插司空万卷馀。茂苑祥光回鸑鷟，吴门秋色到鲈鱼。他年孝友知侯在，底用寻源上玉除。青钱万选世谁伦，金镜千秋动紫宸。三箧当年穷宇宙，七车遥夜辨星辰。枰空淝水知无敌，剑合延津自有神。倘许孝廉船上约，浮家何惜去来频。
张仲立过访舟中邀集新居奉赠二律·其一
作者：胡应麟
朝代：明

修竹千竿蔽草庐，蓬蒿一径共踌躇。囊倾记室三都外，架插司空万卷馀。茂苑祥光回鸑鷟，吴门秋色到鲈鱼。他年孝友知侯在，底用寻源上玉除。
张仲立过访舟中邀集新居奉赠二律其二
作者：胡应麟
朝代：明
体裁：七言律诗

青钱万选世谁伦，金镜千秋动紫宸。三箧当年穷宇宙，七车遥夜辨星辰。枰空淝水知无敌，剑合延津自有神。倘许孝廉船上约，浮家何惜去来频。
张伯起幼予邀集别墅观白公石戏赠
作者：胡应麟
朝代：明

峥嵘十尺幽，谁辨白公留。试唤香山丈，时时解点头。
张使君招饮舟中作
作者：胡应麟
朝代：明

五马喧传瀫水傍，含杯犹记旧高阳。自呼南郭幽人至，相对西台御史狂。地挟双流萦画舸，天垂千障落胡床。接䍦颠倒休辞醉，同是当年白面郎。
张元春为余作书斋四图各系以诗 其一 金华三洞
作者：胡应麟
朝代：明

万仞朝真天际头，双龙飞瀑望堪愁。何如坐对王维画，四壁青山尽意游。
张元春为余作书斋四图各系以诗 其三 二酉山房
作者：胡应麟
朝代：明

海外徒闻二酉山，昆崙玄圃隔人寰。生绡拂拭高堂上，彷佛曾驱八骏还。
张元春为余作书斋四图各系以诗 其二 少室三花
作者：胡应麟
朝代：明

三花晴色际天开，尚忆当年二李才。莫笑书生长寂寞，碧油车引上元来。
张元春为余作书斋四图各系以诗 其四 兰阴精舍
作者：胡应麟
朝代：明

溪上秋兰带暮春，万峰晴色照嶙峋。他年莫使阎侯见，认作僧繇第二身。
张元春为余作书斋四图各系以诗·金华三洞
作者：胡应麟
朝代：明

万仞朝真天际头，双龙飞瀑望堪愁。何如坐对王维画，四壁青山尽意游。三花晴色际天开，尚忆当年二李才。莫笑书生长寂寞，碧油车引上元来。海外徒闻二酉山，昆崙玄圃隔人寰。生绡拂拭高堂上，彷佛曾驱八骏还。溪上秋兰带暮春，万峰晴色照嶙峋。他年莫使阎侯见，认作僧繇第二身。
张别驾过访舟中以新刻饷惠时聘修郡志将成
作者：胡应麟
朝代：明

灿烂词林见白眉，挂冠偏趁黑头时。安仁宦就花盈郭，元亮归来菊绕篱。作赋高唐巫雨过，飞书东岳岱云驰。十年流水希凡调，试拂冰弦和子期。
张博士以壶觞过访余病不能起迓赋谢此章
作者：胡应麟
朝代：明

野外孤篷系白茅，斋头长铗倚青郊。壶倾博士莲花酿，盘载先生苜蓿殽。海岱云霞驱别梦，天涯冰雪绾穷交。亦知凡鸟堪题字，浪逐扬雄赋解嘲。
张博士过访赋赠二首
作者：胡应麟
朝代：明

世业明经旧，家声作赋隆。四知传汉代，三绝擅唐宫。匣剑芙蓉丽，盘飧苜蓿穷。何人问奇字，旬月坐春风。萧然广文邸，半榻拥青毡。著述河汾后，抠趋泰岱前。虚堂时系马，高座几悬鳣。咫尺侯芭在，花时过酒船。
张博士过访赋赠二首·其一
作者：胡应麟
朝代：明

世业明经旧，家声作赋隆。四知传汉代，三绝擅唐宫。匣剑芙蓉丽，盘飧苜蓿穷。何人问奇字，旬月坐春风。
张博士过访赋赠二首·其二
作者：胡应麟
朝代：明

萧然广文邸，半榻拥青毡。著述河汾后，抠趋泰岱前。虚堂时系马，高座几悬鳣。咫尺侯芭在，花时过酒船。
张参知睿父过访赋赠
作者：胡应麟
朝代：明

委巷萧疏卧绿苔，高牙俄报上公来。溪头弭节临三洞，海畔扬舲度七台。此夕星辰垂草莽，当年日月扈蓬莱。长杨一代推题赋，白首能怜问字才。
张大来至泰和以翰贶见贻赋谢
作者：胡应麟
朝代：明

鸿书遥下白纶巾，闻说题桥气象新。赐履乍闻中禁侧，鸣琴独坐大江滨。蒹葭瀔水孤蓬夜，桃李河阳万室春。莫向龙头嗟晚暮，翩翩八翼上平津。
张大来过访适余至自新安大来以诗见贻赋答兼柬明府叶公
作者：胡应麟
朝代：明

萧然行李发清笳，握手江城思独遐。一去白榆干象纬，千秋玄草赠云霞。津头乍合司空剑，海上仍飞博望槎。满目河阳桃李色，不堪离恨对瑶华。
张孝廉大来以诗翰从叶明府见贻赋荅
作者：胡应麟
朝代：明

稷下论心兴未遐，风尘回首隔天涯。迷花有客栖三洞，采药何人卧九华。箧秘龙韬光射斗，书传凫舄气凌霞。同声咫尺仙郎在，一棹能无向若耶。
张孝廉话旧作
作者：胡应麟
朝代：明

济上相逢话独长，燕山回首廿年强。听莺日醉鞦韆陌，走马时穿蹴鞠场。历落雄心摧倚剑，蹉跎华发付沾裳。前驱为谢诸年少，曾是新丰白面郎。
张幼于悼亡作
作者：胡应麟
朝代：明

十载青闺戒妇仪，一朝环佩赴瑶池。伤心孔雀孤鸣夜，照影文禽独立时。霜薄骑曹愁里鬓，月残京兆画时眉。自从巫峡云归后，不向人间怨别离。
张成叔过访以尺牍诗草见投颇深推挹赋答四章
作者：胡应麟
朝代：明

意气翩翩入洛才，衡门游屐破苍苔。朱弦惨淡佳人绝，彩笔峥嵘大将来。宇宙渐开新兔苑，风云重上旧燕台。从知国士深难遇，片诺何妨共草莱。十年尘迹叹飘蓬，倾盖何由道路同。一顾骥群空牝牡，双飞龙剑隔雌雄。名流上国交垂尽，才子中原业未穷。怅望四明云雾满，独将离目送高鸿。片席乘风下海头，屋梁明月梦难酬。尚虚文举三年刺，谁共元龙百尺楼。大业乾坤孤凤起，长途雨雪片鸿愁。京华旧识如相问，老尽桐江钓客裘。粲烂鲛珠海色傍，飞光遥夕遍茅堂。千金易水看过市，片玉昆山总擅场。白日鸿心游浩渺，青天鹏翼破苍茫。为君一诵如渑句，齐晋他年可暂忘。
张成叔过访以尺牍诗草见投颇深推挹赋答四章·其一
作者：胡应麟
朝代：明

意气翩翩入洛才，衡门游屐破苍苔。朱弦惨淡佳人绝，彩笔峥嵘大将来。宇宙渐开新兔苑，风云重上旧燕台。从知国士深难遇，片诺何妨共草莱。
张成叔过访以尺牍诗草见投颇深推挹赋答四章·其三
作者：胡应麟
朝代：明

片席乘风下海头，屋梁明月梦难酬。尚虚文举三年刺，谁共元龙百尺楼。大业乾坤孤凤起，长途雨雪片鸿愁。京华旧识如相问，老尽桐江钓客裘。
张成叔过访以尺牍诗草见投颇深推挹赋答四章·其二
作者：胡应麟
朝代：明

十年尘迹叹飘蓬，倾盖何由道路同。一顾骥群空牝牡，双飞龙剑隔雌雄。名流上国交垂尽，才子中原业未穷。怅望四明云雾满，独将离目送高鸿。
张成叔过访以尺牍诗草见投颇深推挹赋答四章·其四
作者：胡应麟
朝代：明

粲烂鲛珠海色傍，飞光遥夕遍茅堂。千金易水看过市，片玉昆山总擅场。白日鸿心游浩渺，青天鹏翼破苍茫。为君一诵如渑句，齐晋他年可暂忘。
归途过真觉寺五招提突兀云际与帝城诸宫阙参差相望寺中车马旁午盖渐近国门云
作者：胡应麟
朝代：明

真觉依帝城，参差仅十里。削成五招提，如薄太清起。凭高尽胡越，眺迥入箕尾。七层际空遥，千级去天咫。青霞湿衣袂，紫雾飘杖履。羲和驭金轮，拘翼凭玉几。俯身视尘闉，局促类蝼蚁。何当八翼成，昏黑犹徙倚。
彭城云龙山晚眺憩项王故台并酹亚父冢有怀题
作者：胡应麟
朝代：明

返照长河急，浮云大泽空。遥凭孤阁上，俯眺万家中。地废悲王略，天亡惜霸功。荒坟犹亚父，涕泪尽城东。
彭城晚泊蔡别驾载酒驿庭话旧蔡以前西安令迁淮上署篆于徐
作者：胡应麟
朝代：明

一尊何处慰穷愁，清夜前除问蔡侯。露冕中原新政绩，鸣琴南国旧风流。波声淮海环公署，山色徐方照郡楼。明发可堪挥手恨，青帆遥溯大河流。
彭稚修以病乞假暂还匡庐诗送之
作者：胡应麟
朝代：明

憔悴青毡越水头，一尊长啸揽吴钩。高斋暮辍康成讲，名岳朝看太史游。五老云霞天并入，九江涛浪雪争流。春花正逐离筵满，忍听阳关上客舟。
征妇怨
作者：胡应麟
朝代：明

去年征钜鹿，今岁入卢龙。玉塞莺声断，银河雁影重。裁衣犹忆体，临镜懒窥容。秋风起昨夜，床下又闻蛩。
徐参知总角与余游中间显晦殊途不相闻问者廿载兹邂逅淮甸特邀余为具署中清灯话旧不胜今昔之感即席载赋二律时参知以青雀见假由此竟达燕中矣
作者：胡应麟
朝代：明

踪迹云萍半杳然，相逢岐路剩留连。惭称鲁国通家后，好是丰城拭剑年。锦席易中贤圣酒，牙樯难认孝廉船。衔恩不尽穷途思，极目长淮大旆悬。濩落长途赋远游，青帆驰载出河洲。双龙吐雾莲花合，片鹢乘风竹箭流。搦管东南空大泽，飞旌西北近神州。酬知一寸将何事，日夜薇垣望斗牛。
徐参知总角与余游中间显晦殊途不相闻问者廿载兹邂逅淮甸特邀余为具署中清灯话旧不胜今昔之感即席载赋二律时参知以青雀见假由此竟达燕中矣·其一
作者：胡应麟
朝代：明

踪迹云萍半杳然，相逢岐路剩留连。惭称鲁国通家后，好是丰城拭剑年。锦席易中贤圣酒，牙樯难认孝廉船。衔恩不尽穷途思，极目长淮大旆悬。
徐参知总角与余游中间显晦殊途不相闻问者廿载兹邂逅淮甸特邀余为具署中清灯话旧不胜今昔之感即席载赋二律时参知以青雀见假由此竟达燕中矣·其二
作者：胡应麟
朝代：明

濩落长途赋远游，青帆驰载出河洲。双龙吐雾莲花合，片鹢乘风竹箭流。搦管东南空大泽，飞旌西北近神州。酬知一寸将何事，日夜薇垣望斗牛。
徐惟得冲漠斋又题八绝 其一 丛青阁
作者：胡应麟
朝代：明

叠搆危梯入窈冥，长空不断暮天青。松阴竹色凭栏处，次第千山入画屏。
徐惟得冲漠斋又题八绝 其七 四顾亭
作者：胡应麟
朝代：明

万壑千岩照眼明，中天苍翠扑檐楹。凭栏四顾皆秋色，疑是山阴道上行。
徐惟得冲漠斋又题八绝 其三 水竹居
作者：胡应麟
朝代：明

袅娜千竿翠欲沉，一区烟雨坐来深。君恩乞与潇湘地，閒听苍龙日夜吟。
徐惟得冲漠斋又题八绝 其二 白云洞
作者：胡应麟
朝代：明

石洞苍茫闭水帘，碧窗云冷玉龙潜。不妨行雨邀巫峡，犹记为霖出傅岩。
徐惟得冲漠斋又题八绝 其五 九玄室
作者：胡应麟
朝代：明

画栋雕甍挟斗牛，瑶箱琼笈锁层楼。五千何代传周史，三万当今跨邺侯。
徐惟得冲漠斋又题八绝 其八 偃息居
作者：胡应麟
朝代：明

水击天飞快羽翰，巢林聊借一枝安。参差已熟邯郸道，枕上从他万劫残。
徐惟得冲漠斋又题八绝 其六 适意轩
作者：胡应麟
朝代：明

九列三孤亦偶然，能将簪绂误流年。归期趁得西风蚤，何限鲈鱼七泽前。
徐惟得冲漠斋又题八绝 其四 习家池
作者：胡应麟
朝代：明

岘首穹碑百尺遗，襄阳仍睹习家池。如泥不学山公醉，自唱铜鞮岸接䍦。
徐惟得冲漠斋又题八绝·丛青阁
作者：胡应麟
朝代：明

叠搆危梯入窈冥，长空不断暮天青。松阴竹色凭栏处，次第千山入画屏。石洞苍茫闭水帘，碧窗云冷玉龙潜。不妨行雨邀巫峡，犹记为霖出傅岩。袅娜千竿翠欲沉，一区烟雨坐来深。君恩乞与潇湘地，閒听苍龙日夜吟。岘首穹碑百尺遗，襄阳仍睹习家池。如泥不学山公醉，自唱铜鞮岸接䍦。画栋雕甍挟斗牛，瑶箱琼笈锁层楼。五千何代传周史，三万当今跨邺侯。九列三孤亦偶然，能将簪绂误流年。归期趁得西风蚤，何限鲈鱼七泽前。万壑千岩照眼明，中天苍翠扑檐楹。凭栏四顾皆秋色，疑是山阴道上行。水击天飞快羽翰，巢林聊借一枝安。参差已熟邯郸道，枕上从他万劫残。
徐文明馆中听歌
作者：胡应麟
朝代：明

清歌一曲暮云长，秉烛呼卢万事忘。朱履三千回别院，金钗十二照华堂。谁言工部生来瘦，漫说司空见后狂。妒杀卢家双乳燕，春风联翼向雕梁。
徐方伯子与将之江右过访有赠二首
作者：胡应麟
朝代：明

岂谓看山地，能令结驷来。人非中散卧，客是伟长才。把袂淹萝薜，行觞藉草莱。夜中占紫气，云拥豫章台。弭节过严濑，褰帷问楚皋。北风千骑发，南斗片鸿高。抚字声先著，登临思独豪。万年滕阁赋，行矣待抽毫。
徐方伯子与将之江右过访有赠二首·其一
作者：胡应麟
朝代：明

岂谓看山地，能令结驷来。人非中散卧，客是伟长才。把袂淹萝薜，行觞藉草莱。夜中占紫气，云拥豫章台。
徐方伯子与将之江右过访有赠二首·其二
作者：胡应麟
朝代：明

弭节过严濑，褰帷问楚皋。北风千骑发，南斗片鸿高。抚字声先著，登临思独豪。万年滕阁赋，行矣待抽毫。
徐明府仁卿招集墅中
作者：胡应麟
朝代：明

面面朱帘霁色流，主人携榻自南州。三年颍水传新绩，一夕临安话旧游。舞罢青萍霜照匣，歌回红线月如钩。衔杯未剧高阳兴，笑杀君卿事五侯。
徐纳言汝材过访邀集赋谢并东其诸郎君时二尊人皆眉寿无恙
作者：胡应麟
朝代：明

舞罢斑衣玳瑁筵，琼林玉树半阶前。纵横冀北三千队，聚散兰阴二十年。亭倚惠风临曲水，径穿奇石到平泉。莫将贝锦纡行乐，宣室行看太傅旋。
徐茂吴过访赋赠
作者：胡应麟
朝代：明

十载形容梦寐看，江天雪色对盘桓。贫如厌次长为客，渴比临邛自罢官。日涌虹霓双剑聚，天垂星斗一枰寒。春风烂漫湖头约，万树桃花觅翠峦。
徐象先以薛生素巾花卉五图乞题各系一绝
作者：胡应麟
朝代：明

不作倚门妆，尚假倾城色。何似薛家娘，巧心悬素质。
徐象先订约同发而榜人留滞余待之不至殊怅然
作者：胡应麟
朝代：明

望望幽并隔，行行汴泗来。城荒颓枳棘，殿古蚀莓苔。尺水怜鱼服，长途滞骏才。夜看双剑气，能复射燕台。
徐铨部过访不值二首
作者：胡应麟
朝代：明

何因丛桂下，驷马值仙郎。日驻金珂影，星流玉剑光。登龙馀顾盼，题凤愧行藏。伫听东山起，含香入建章。传呼鸾掖吏，来访鹿门樵。曲径俄双屐，空山祗一瓢。白云寒自倚，紫气暮谁招。好去蓬莱殿，千花待汉轺。
徐铨部过访不值二首·其一
作者：胡应麟
朝代：明

何因丛桂下，驷马值仙郎。日驻金珂影，星流玉剑光。登龙馀顾盼，题凤愧行藏。伫听东山起，含香入建章。
徐铨部过访不值二首·其二
作者：胡应麟
朝代：明

传呼鸾掖吏，来访鹿门樵。曲径俄双屐，空山祗一瓢。白云寒自倚，紫气暮谁招。好去蓬莱殿，千花待汉轺。
得何仁仲书
作者：胡应麟
朝代：明

旧事燕台下，看花汝亦狂。双鸿俄越峤，匹马竟潇湘。赋就人千里，书来泪八行。向来神女约，早晚到高唐。
得安仲子书却寄
作者：胡应麟
朝代：明

叹息延陵客，清才独后时。三都全入赋，五岳半题诗。壮节摧青鬓，雄心狎翠眉。吴天花欲尽，好订白云期。
得弇州公书并见寄诸作赋荅四首
作者：胡应麟
朝代：明

玉树双裁照锦囊，鸿书谁拟问沧浪。频年紫气高函谷，一日青云遍首阳。门客有诗传大雅，老臣无赋上长杨。烟花绕座秦淮月，愁绝春城梦去长。环佩当年七子流，何人词藻擅登楼。筵开碣石青天尽，社冷华阳白日愁。八座尚看裴相起，三山聊拟谢公游。离心咫尺双龙暮，醉拂芙蓉望斗牛。迢递双缄到海涯，美人何处把瑶华。吴天不断云千里，瀫水长飞雪万家。几夜幽情悬薜荔，十年愁色老蒹葭。追陪远愧龙门客，目送寒空雁影斜。极目中原感慨同，百年湖海叹飞蓬。台空蓟北无名马，筑散长安有断鸿。尔雅故应穷郭璞，子虚宁得误扬雄。相思总傍湛卢色，夜夜寒光吐白虹。
得弇州公书并见寄诸作赋荅四首·其一
作者：胡应麟
朝代：明

玉树双裁照锦囊，鸿书谁拟问沧浪。频年紫气高函谷，一日青云遍首阳。门客有诗传大雅，老臣无赋上长杨。烟花绕座秦淮月，愁绝春城梦去长。
得弇州公书并见寄诸作赋荅四首·其三
作者：胡应麟
朝代：明

迢递双缄到海涯，美人何处把瑶华。吴天不断云千里，瀫水长飞雪万家。几夜幽情悬薜荔，十年愁色老蒹葭。追陪远愧龙门客，目送寒空雁影斜。